8 март, 2021, 07:35\nТеглар:Шаҳзод Убайдуллаев | ФК Металлург | Шахтёр\nЎтган йили ўзбекистонлик мухлисларнинг аксарияти Беларусь чемпионатида Жасур Яхшибоев туфайли ўзларига умуман нотаниш бўлган Солигорскнинг “Шахтёр” жамоасига ишқибозлик қилганди.\nАлбатта, олий лиганининг иккинчи давраси олдидан Жасур Яхшибоевни “Энергетик-БГУ”дан олган солигорскликлар ўзбек легионери хизматидан яхшигина фойдаланди. Қисқа фурсатда жамоа етакчисига айланган Жасур “Шахтёр” таркибида еттита гол урди ва учта голли пас оширди. Охир-оқибат, солигорскликлар 15 йиллик танаффусдан сўнг, тарихида иккинчи бор чемпион бўлди, Яхшибоев чемпионатнинг энг фойдали ўйинчиси совринига эга чиқди.\n2021 йилги мавсум олдидан “Шахтёр” жамоани тарк этган Жасур Яхшибоев ўрнига бошқа ўзбекистонлик ҳужумчи – Шаҳзодбек Убайдуллаевни трансфер қилди.\nШаҳзод “Машъал” академияси тарбияланувчиси. Профессионал даражадаги фаолиятини“Андижон”да бошлаган. 2018-2019 йилларда андижонликлар сафида 24 та ўйинда 9 та гол урди. Ўтган йили “Металлург”да тўп тепди. Бекободликлар сафида 26 та ўйинда рақиблар дарвозасини саккиз марта аниқ нишонга олди.\nЖорий йилнинг январь ойида “Шахтёр” таклифини қабул қилиб, солигорскликлар билан бир йиллик шартнома имзолади.\nМавсумолди тайёргарлик машғулотларида ёш ҳужумчимиз фаол иштирок этди. Бирлашган Араб Амирликларида ташкил қилинган йиғинда жамоа тўпурари бўлди. Убайдуллаев ўртоқлик учрашувларида Арманистоннинг “Пюник”, Россиянинг “Родина”, Бирлашган Араб Амирликлари вакили – “Лива” ва “Дубай Сити” жамоалари дарвозасини ишғол қилди.\nФутболчимиз мавсумнинг биринчи расмий учрашуви – Беларусь Суперкубоги учун баҳсга бизга номаълум бўлган сабабларга кўра, жалб қилинмади. Бироқ, куни кеча Беларусь кубогининг чорак финал босқичи дастлабки учрашувида қатнашди.\nСолигорск шаҳри мезбонлик қилган баҳсда иккинчи бўлимда майдонга тушган Шаҳзод 80-дақиқада “Нёман” дарвозасини аниқ нишонга олиб, жамоасининг 3:0 ҳисобидаги ғалабасини таъминлади.\nАслида Шаҳзод Убайдуллаев Жасур Яхшибоев ўрнига “Шахтёр”нинг асосий тўпурарига айланиши кутилган бир паллада, Беларусь футболида ишончли инсайдер ҳисобланган журналист Владислав Татур солигорскликлар ўзбек футболчиси ўрнига бошқа ҳужумчи олаётганини маълум қилди. Унга кўра, “Шахтёр” раҳбарияти Убайдуллаевни “Энергетик-БГУ”га ижарага жўнатиб, нигериялик Сандей Акинбулни ўз таркибига қўшиб олади.\n“Шахтёр”га йўл олган ҳужумчимиз аслида Солигорскда узоқ қолмоқчи эмасди. Бу жамоа Убайдуллаевнинг янада кучли чемпионатга ўтишига хизмат қилиши керак эди. Шаҳзод ҳам Польшадан қўним топган Жасур Яхшибоевнинг йўлидан юрмоқчи. Биз учун ҳам 23 ёшли ҳужумчимизнинг жорий мавсумда солигорскликлар таркибида қолгани қизиқроқ. Чунки бу жамоа янги мавсумда Европа Чемпионлар лигасида ўйнайди.\nБир томондан “Энергетик-БГУ” варианти ҳам чакки эмас. Чунки бу жамоа ўзбек футболчилари учун омадли ҳисобланади. Бироқ, “Шахтёр”нинг кўзга кўрина бошлаган ва деярли ҳар бир учрашувда тўп киритаётган ҳужумчидан осонликча воз кечаётгани ғалати. Балки, Беларусь кубогида “Нёман” дарвозасига урилган гол клуб раҳбарлари фикрини ўзгартириб юборар?\nБу ёғини энди вақт кўрсатади...


Янгиердаги митинг иштирокчилари дори-дармон нархларидан норози | "Адолат" СДП\nЯнгиердаги митинг иштирокчилари дори-дармон нархларидан норози\n“Биз сифатсиз ва қалбакилаштирилган дори воситаларига қаршимиз”. Ана шу шиор остида жорий йилнинг 9 ноябрь куни Ўзбекистон “Адолат” СДП Янгиер шаҳар Кенгаши томонидан сайловолди тарғибот тадбири ташкил этилди. Янгиер маданият ва истироҳат боғида бўлиб ўтган тадбирда партия фаоллари, депутатлар, кенг жамоатчилик вакиллари – ўқитувчилар, шифокорлар, тадбиркорлар, талабалар ва оммавий ахборот воситалари вакиллари иштирок этишди.\nАҳолини сифатли дори-дармонлар билан ўз вақтида таъминлаш, қалбакилаштирилган дори воситалари сотувига чек қўйиш каби масалалар ҳамон аҳамиятини йўқотмай келмоқда. Олдимизда бу борада талай вазифалар турибди. Айнан партиянинг бу борада олиб бораётган ташвиқот ишлари, сайловолди дастурида илгари сураётган ғоялари келгусида мамлакатимизда соҳа муаммоларини бартараф этиш учун замин хозирлайди. Партиянинг Янгиер шаҳар Кенгаши раиси Фарход Расулов муаммолар бўйича гапирар экан, бу йўлда оғишмай ҳаракат қилиш партиянинг бирламчи мақсад ва вазифаларидан эканлигини таъкидлади. Ўз навбатида турли соҳа вакиллари бўлган иштирокчиларни партия билан бирдамликда ҳаракат қилишга чорлади. Иштирокчиларнинг аксарияти томонидан бугунги кунда дорихоналарда дори воситалари нархлари турлича эканлиги, баъзилари эса кескин тафовут билан фарқланиши сабаб халқ бундан қийналаётганлигини билдиришди. Шунингдек, дори воситалари нархлари барқарорлашмас экан, бу мудом аҳолининг норозилигига сабаб бўлиб қолаверишини уқтириб ўтишди.\n-Аксарият дорихоналар хусусий мулк эгалариники. Улар ўзлари хоҳлагандек нарх белгилашмоқда. Масалан, “кюпен”, “но-шпа”, каби дорилар ҳудудимизда турли нархларда сотилади. Менимча, нархларни белгилашда назорат тартиби ўрнатилиши керак, - дейди фуқаро Мўътабар Худойқулова.\nШунингдек, митингда қалбакилаштирлган дори воситалари ишлаб чиқаришга қарши курашиш, чет давлатлардан импорт қилинишда кучли текширув асосида қабул қилинишига аҳамият қаратиш, уларнинг ҳар томонлама сифати кафолатланганлигига эътибор бериш муҳимлиги таъкидлаб ўтилди. Тадбирга йиғилган тадбиркорлар ҳам бу ташаббусни қўллаб-қувватлаб, ишлаб чиқараётган дори воситаларини сифат жиҳатидан кўтариш учун бор имкониятларини ишга солишаётганлигини маълум қилишди. Вилоятда муҳим ҳисобланган “Сирдарё фарм эркин иқтисодий зонаси” таркибида фаолият юритаётган фармацевтика корхоналари ишлаб чиқараётган дори воситалари ҳам бунга амал қилиши лозимлиги белгиланди.


Инҳа университети талабалари Microsoft маҳсулотларидан бепул фойдаланишлари мумкин\n15:24 / 24.03.2017\n“Microsoft” компанияси Тошкент шаҳридаги Инҳа университети талабаларига ўзининг лицензияли дастурий таъминот ҳамда ишланмаларидан бепул фойдаланиш имкониятини яратди. Бу ҳақда университет расмий сайтида маълум қилинган.\n“Microsoft” компанияси вакиллари Тошкент шаҳридаги Инҳа университети (IUT) маъмуриятига “Microsoft Imagine”нинг 700 дона ваучерини топширди.\n“Microsoft Imagine” (аввалги номи DreamSpark) ёрдамида IUT талабаларига “Windows” операцион тизимидан, “Microsoft Azure”, “Visual Studio”, “SQL Server”, “Xamarin” ва бошқа дастурий таъминотлардан бепул фойдаланиш имконияти яратилди.\nШунингдек, “Microsoft Imagine” дастури амалий машғулотларга ҳам йўл очади, унинг ёрдамида талабалар ўзларининг малакаларини ошириб олишлари мумкин.\nШуни таъкидлаб ўтиш жоизки, “Microsoft” компанияси мана уч йилдирки, Тошкент шаҳридаги Инҳа университети талабалари учун ўзининг ечимларидан бепул фойдаланиш имкониятини тақдим этмоқда.


00:20 / 21.07.2017\nБугун Темир Сариев Қирғизистон президентлигига номзодлар ичида биринчи бўлиб МСКга сайловчилар имзосини тўплаб берди. Сайлов штабининг берган маълумотларига кўра, Темир Сариевни ёқлаб имзоланган 60 минг 155 кишининг дастхати комиссияга топширилган. Бу ҳақда 24.kg хабар бермоқда.\nМарказий сайлов комиссиясининг 24.kg ахборот агентлигига билдиришича, «Акшумкар» партиясидан президентлик лавозимига номзод Т.Сариев қирғизистонликларнинг имзоси туширилган бир неча қути қоғозларни топшириш учун комиссияга шахсан ўзи келган.\nЭнди МСК ўн кун мобайнида қўйилган имзоларнинг ҳаққонийлигини текшириб чиқиши, Темир Сариев эса сайловолди пойгасининг иккинчи босқичи — давлат тилини билиши борасида имтиҳондан ўтиши керак.\nТарафдорларининг қайд этишича, номзоднинг ўзи ғалаба қозонишига мутлақ ишонади.\nНомзоднинг матбуот котиби Назира Аҳмедованинг 24.kg ахборот агентлигига айтишича, Темир Сариев имзо йиғиш бўйича бажарилган ишлар учун жамоаси аъзоларига, шунингдек, тарафдорларига қўллаб-қувватлаганлари учун ташаккур билдирган.\n«Жамоамизни қўллаб-қувватлаган барчага ўз миннатдорчилигимни билдираман. Одамлар сайлов жараёнига қизиқиб, тадбирда фаол иштирок этишди. Бу жуда муҳим. Аминманки, биз ҳалол ва рақобатбардош сайловлар ўтказамиз», — деган журналистларга Темир Сариев МСКни тарк эта туриб.\nЭслатиб ўтамиз, қирғиз қонунчилигига кўра, рўйхатга олиниш учун мамлакатнинг барча ҳудудларидан энг камида 30 минг имзо тўплаш керак.\nпрезидентлик сайлови Темир Сариев\nҚирғизистонда сайлов: Ўзбекистон учун қайси номзод ғалабаси маъқул?


Ҳукуматда молия-иқтисод ишларига масъул раҳбарлар ўзгарди – Газета.uz\nҲукуматда иқтисодий блок масъуллари ўзгарди. Жамшид Қўчқоров молия, иқтисодиёт ва камбағаллик билан курашиш бўйича бош вазир ўринбосари — иқтисодиёт ва саноат вазири этиб тайинланди. Тимур Ишметов янги молия вазири бўлди.\n25 феврал 2020, 00:01 Сиёсат\n24 февраль куни Вазирлар Маҳкамаси йиғилишида ҳукуматнинг молия-иқтисод сиёсатига масъул бўлган раҳбарлар, хусусан молия вазири ҳамда иқтисодиёт ва саноат вазири ўзгарди, деб хабар бермоқда «Газета.uz» манбаси.\nУнга кўра, бош вазир ўринбосари — молия вазири лавозимида ишлаган Жамшид Қўчқоров иқтисодиёт ва саноат вазири этиб тайинланди. Шунингдек, у молия, иқтисодиёт ва камбағаллик билан курашиш бўйича бош вазир ўринбосари лавозимига тайинлаган. Аввал молия вазири ўринбосари бўлган Жамшид Қўчқоров 2017 йилда вазирлик раҳбарига айланганди. Шундан сўнг, 2019 йил февралидан у бош вазир ўринбосари — молия вазири сифатида ишлаб келаётганди.\nҚўчқоров бошқарган молия вазирлигига шу пайтга қадар вазирнинг биринчи ўринбосари лавозимида ишлаган Тимур Ишметов тайинлаган. Молия вазирининг биринчи ўринбосари лавозимидаги фаолиятига бир йил тўлмаган Ишметов муқаддам Марказий банк раиси ўринбосари эди. Ҳукуматдаги манбанинг таъкидлашича, Ишметовнинг биринчи ўринбосари этиб, Насритдинхўжаев Омонулло тайинланиши кутилмоқда.\nЖамшид Қўчқоров раҳбарлигига ўтган Иқтисодиёт ва саноат вазирлигига Ботир Хўжаев бошчилик қилаётганди. Эндиликда у бош вазирнинг саноат ва кооперациялар бўйича маслаҳатчиси лавозимига тайинланган.\nБундан ташқари, бош вазир маслаҳатчиси Нодир Отажонов эгаллаб турган лавозимидан озод этилган. Айни пайтда у «Ўзагротехсаноатхолдинг» АЖ бошқарув раиси мақомини сақлаб қолади. Олти ойча Президент администрациясида ишлаган Отажонов аввал ҳам бош вазир ўринбосари эди.\n«Газета.uz» 2 151\nМолия вазирига биринчи ўринбосар тайинланди 25 феврал 2020, 16:34


14:40 / 26.07.2019 2729 pdf Ўқиш режими + -\n«Қиёмат соати қачон бўлади?» деган саволга бирдан-бир тўғри жавоб Пайғамбаримиз соллаллоҳу алайҳи васалламнинг ушбу ҳадиси шарифда берган жавобларидир. Бу жавоб жуда содда ва ўта камтарона жавобдир.\n«Сўралувчи у ҳақда сўровчидан билимлироқ эмас».\nЯъни, сен бу нарсани билмай, мендан сўраяпсан, аммо мен ҳам сен каби қиёмат соатини билмайман. Сўровчи аввалги саволларнинг жавобини билиб туриб сўраган. Шунинг учун ҳам жавобни эшитгандан сўнг «Тўғри айтдинг!» деб тасдиқлаган. Аммо қиёмат соати қачон бўлишини билмай туриб сўраган. Сўралган одам ҳам жавоб бера олмаслигини билган.\nУшбу мақомда Муҳаммад соллаллоҳу алайҳи васалламнинг улуғворликлари алоҳида намоён бўлмоқда. Ўзларига эргашган, у зотни инсониятнинг энг афзали деб билган ва Аллоҳнинг Расули, деб чин ихлос қилган кишилар ҳузурида бегона одамнинг саволига очиқчасига «билмайман», деб жавоб бермоқдалар. Ўзларининг ҳадларини очиқ тан олмоқдалар. Ҳозирги кунимизда баъзи бир кишилар ўзларининг билмаган нарсаларини биладигандек кўрсатиш учун турли ҳийла-найранглар қиладилар, ёлғон-яшиқ гапирадилар. Аслида эса бу ишлари ўз камчиликларининг боши эканини тушунишни ҳам хоҳламайдилар.\nМуҳаммад соллаллоҳу алайҳи васаллам эса ўзларига тегишли нарсага очиқ-ойдин жавоб берганлар. Билмайдиган нарсаларини ҳам очиқ-ойдин «билмайман» деб айтганлар. Чунки мутлақ ҳамма нарсани билиш Аллоҳ таолога хос. Бир қанча нарсалар борки, уларни фақат Аллоҳ таолонинг Ўзигина билади. Ўша нарсалардан бири қиёмат соатининг қачон бўлишидир. Шунинг учун ҳам Имом Бухорий ва Имом Муслим Абу Ҳурайра розияллоҳу анҳудан қилган бошқа бир ривоятда юқоридаги саволга жавоб бера туриб, Расулуллоҳ соллаллоҳу алайҳи васаллам:\n«У (яъни, қиёмат соати) Аллоҳдан бошқа ҳеч ким билмайдиган беш нарсанинг ичидадир», дедилар ва «Албатта, Аллоҳнинг ҳузурида (қиёмат) соати илми бор...» оятини тиловат қилдилар.\nЯъни, бу масала фақат Аллоҳнинг Ўзигина биладиган ишлардан бири эканини баён қилдилар ва унга оятдан далил келтирдилар. Ушбу нарса ҳам Муҳаммад соллаллоҳу алайҳи васалламнинг Аллоҳнинг ҳақиқий пайғамбари – элчиси эканликларига ёрқин далилдир. У киши Аллоҳ билдирган нарсаларни умматларига етказганлар, билдирмаган нарсаларни «Билмайман», деб айтганлар. Фақат сохта даъвогарларгина ҳамма нарсани биламан, деб чиранадилар.\nҲа, қиёмат соати қачон бўлишини Аллоҳдан бошқа ҳеч ким билмайди. Агар биров билиши мумкин бўлганида, Муҳаммад соллаллоҳу алайҳи васаллам билар эдилар. Аммо Аллоҳ таоло у зот соллаллоҳу алайҳи васалламга қиёматнинг аломатларини билдирган. Шунинг учун ҳам сўровчи:\n«Чўри ўз хожасини туғиши, ялангоёқ, яланғоч, камбағал чўпонларнинг бино қуришда бир-бирларидан ўзишга уринишларини кўрмоғинг», дедилар.\nУшбу ҳадиснинг икки хил ривоятида «Чўри ўз хожасини» деган жумлада саййидини ва саййидасини, деб, икки жинсга ишорат бўлган экан. Демак, чўри аёлнинг ўғли ёки қизи унинг ўзига хўжайин бўлишини кўрасиз, шу нарсалар юзага чиқади, деганлар.\n«Чўри ўз хожасини туғиши» деган гапни қандай тушуниш керак, деган масалада уламоларимиз бир неча хил фикр айтганлар. Шу фикрлардан бирида: «Бунинг маъноси болалар орасида оқпадарлик, онабезорилик кўпайиб кетиб, ўғил-қизлар ўз оналарини беҳурмат қилиб, худди чўриларга муомала қилгандек муомалада бўлишларига ишорадир», деганлар. Аллоҳ таоло уларни раҳмат қилсин, худди ҳозирги кунни назарда тутиб гапирганга ўхшайдилар. Агар шу маънони оладиган бўлсак, қиёмат қоимнинг яна бир аломати юзага чиқиб, унинг қоим бўлиши яқинлашганини англаймиз.\nУшбу ҳадисда зикр қилинган қиёматнинг иккинчи аломати ялангоёқ, яланғоч, камбағал чўпонларнинг бино қуришда бир-бирларидан ўзишга уринишларидир. Қадимги уламоларимиз мазкур саҳро аҳли – уй нималигини билмай, чодирда яшаб юрган одамлар ҳақида «Улар аҳвол ўзгариши билан уй-жойга эга бўлиб, фахр учун бир-бирларидан ҳашаматлироқ уй қуришга уриниб кетадилар», деб айтганлар. Бунга ўз замонларидан мисол келтирганлар. Аммо ҳозирги бизнинг замонимизда, айниқса, Арабистон ярим оролининг турли жойларида мазкур васфга эга бўлганлар ва уларнинг авлодлари ҳашамга, зебу зийнатга, ном чиқаришга, хусусан, уй қуришга берилганларини кўрсалар, қиёмат қоим бўлишига жуда оз қолибди, дейишлари турган гап эди. Албатта, Пайғамбаримиз соллаллоҳу алайҳи васаллам бу ҳадисни айтган вақтларида бундай гаплар йўқ эди, кейин пайдо бўлди. Бу ҳам Муҳаммад соллаллоҳу алайҳи васалламнинг ҳақ пайғамбар эканликларига ёрқин далилдир.\nҚиёматнинг ушбу икки аломатидан бошқа яна бир қанча аломатлари борки, уларни ўрни келганда ўрганамиз.\n1. Ислом асослари шаҳодат, намоз, закот, рўза ва ҳаждан иборат экани. Уларнинг Ислом биносининг рукнлари экани ҳақида биринчи ҳадисда гапириб ўтдик.\n2. Иймоннинг асослари – Аллоҳга, Унинг фаришталарига, китобларига, пайғамбарларига, охират кунига, яхшию ёмон қадар Аллоҳдан эканига ишониш ва уларни тасдиқлашдан иборатлиги.\nУламоларимиз Ислом билан иймон орасидаги алоқа, фарқ ва «қайси бири умумий», деганга ўхшаш саволлар ҳақида узундан-узоқ баҳслар қилганлар. Уларнинг бу ҳақда алоҳида китоб ёзганлари ҳам бор. Лекин гапнинг хулосаси шуки, Ислом ва иймон тушунчалари умумий тарзда бир-бирига қовушиб кетаверадиган, бири иккинчисини ифода этаверадиган тушунчалардир. Аммо иккисини алоҳида олиб қарайдиган бўлсак, иймон-эътиқод назарий масалаларга, Ислом эса бўйсуниш – амалий масалаларга хосдир.\n4. Қиёмат соати қачон бўлишини Аллоҳ таологина билади. Бошқалар эса қиёматнинг Пайғамбар соллаллоҳу алайҳи васаллам баён қилган аломатларинигина биладилар.\n5. Буларнинг ҳаммаси қўшилиб, дин дейилади. Чунки ушбу нарсаларни сўраган шахс қайтиб кетганидан сўнг Пайғамбаримиз соллаллоҳу алайҳи васаллам саҳобаларга:\n«Уни қайтаринглар», дедилар. Саҳобаи киромлар қараб, ҳеч кимни кўрмадилар. Шунда Пайғамбаримиз соллаллоҳу алайҳи васаллам уларга:\n«Бу Жаброилдир. Одамларга динларини ўргатгани келибди», дедилар. Яъни, унинг саволлари одамларга динларини ўргатиш мақсадида берилган эди, дедилар. Шундан, бу саволларда зикр қилинган масалаларнинг мажмуаси «дин» экани тушунилади.\nБиз ўрганаётган ривоятнинг шу жойи ҳазрати Умарнинг билганлари асосида баён қилинган. Яъни, ҳалиги сўровчи саволларни бериб, жавобларни эшитиб, ўрнидан туриб кетгач, ҳазрати Умар ҳам туриб кетганлар. Расулуллоҳ соллаллоҳу алайҳи васалламнинг «Уни қайтаринглар», деганларидан бошлаб, то охиригача бўлган гаплардан у киши хабардор бўлмаганлар. Балки, ўзларига тегишли бошқача давомнинг гувоҳи бўлганлар. Ҳазрати Умар ўз гувоҳликларини қуйидагича баён қиладилар:\n«Бас, мен анча вақт ғойиб бўлдим».\nБошқа бир ривоятда «Уч кун ғойиб бўлдим», деганлар. Кейин яна Пайғамбаримиз соллаллоҳу алайҳи васаллам билан кўришганлар. Шунда Пайғамбаримиз соллаллоҳу алайҳи васаллам уч кун олдин бўлиб ўтган ҳодисани эслаб:\n«Эй Умар, сўровчи кимлигини билдингми?» дедилар.\n«Аллоҳ ва Унинг Расули билувчироқ», деб жавоб бердилар.\n«Албатта, у Жаброилдир. Сизларга динларингизни ўргатгани келибди», дедилар».\n6. Фаришта турли инсонларнинг шаклида, қиёфасида кўриниши мумкин экан. Жаброил алайҳиссалом Пайғамбаримиз соллаллоҳу алайҳи васалламнинг олдиларига одам шаклида келганларида кўпроқ  Диҳятул Калбий исмли саҳобий суратларида келганлар. Аммо бу ҳадисда ҳеч ким танимайдиган одам шаклида келганлари таъкидланмоқда. Демак, у зот Диҳятул Калбий розияллоҳу анҳунинг суратларидан бошқа суратда ҳам келганликлари маълум бўлади.\n9. Икки билган одам бири сўраб, иккинчиси жавоб қайтариб, кўпчиликка диний таълим беришлари жоиз экани.\n10. Қиёмат қачон қоим бўлишини Аллоҳдан бошқа ҳеч ким, ҳатто Пайғамбарларнинг улуғи Муҳаммад соллаллоҳу алайҳи васаллам ҳам, фаришталарнинг улуғи Жаброил алайҳиссалом ҳам билмасликлари.\n16. Пайғамбаримиз соллаллоҳу алайҳи васалламнинг «Сўралувчи бу ҳақда сўровчидан билимлироқ эмас», дейишлари билмаган нарсасини «билмайман», дейиш ҳам илм эканини кўрсатади.\n17. Жаброил алайҳиссаломнинг «Тўғри айтдинг», деб Пайғамбаримиз соллаллоҳу алайҳи васалламнинг жавобларини тасдиқлашларидан билган одам жавобдан қониққанлигини шу йўл билан ифода қилиши мумкинлиги келиб чиқади.\nҲадиси шарифдан келиб чиқадиган ҳикматлар:\nУшбу ҳадиси шарифдан жуда кўп ҳикматлар чиқишини у билан танишиш давомидаёқ тушуниб етдик. Бу ҳадис ўз ичига олган маънолар ҳикмати, унинг инсониятга етказадиган фойдалари ҳақида сон-саноқсиз китоблар битилиб, талай гаплар айтилган. Биз эса, ўз одатимиз бўйича, қисқа ва умумий мулоҳазалар билан кифояланамиз.\nСўзни ушбу ҳадисдаги иймон ва унинг рукнлари ҳақидаги маънолардан бошлаймиз. Иймон-эътиқоднинг инсон ҳаётидаги аҳамияти чексиз эканини инсоният иймонсизлик жафосини тортиб кўрганидан кейингина тушуниб-етиб турибди. Қадимдан иймонсизликнинг турли кўринишлари зоҳир бўлиб келса ҳам, у бор ҳақиқат сифатида ўртага чиққан эмас эди. Ҳамма у ёки бу тарзда иймонга юзланар эди. Кўпчиликнинг хатоси Аллоҳ баён қилган тарздаги иймонга юзланмасликда эди. Ҳеч ким «Аллоҳ таоло йўқ» демас эди. Аммо кўпчилик У Зотга ширк келтирар, У Зотнинг исмлари, сифатлари ва амалларининг баъзиларини инкор қилар ёки нотўғри тушунар эдилар. Шунинг учун ҳам қадимги ақийда китобларимизда Аллоҳнинг борлиги ҳақида эмас, У Зот таолонинг тавҳиди, сифатлари, исмлари ва амаллари ҳақида сўз юритилган. Ақоид уламолари Аллоҳнинг борлиги ҳақида баҳс юритиб ўтирмаганлар. Чунки бу ҳақиқатни баъзи эътиборсизлардан бошқа ҳеч ким инкор қилмаган.\n11:02 / 26.07.2019 2560\n16:00 / 26.07.2019 2520\n.Ибн Умар розияллоҳу анҳудан ривоят қилинади .Набий соллаллоҳу алайҳи васаллам.Ушбу умматдаги ёки менинг умматимдаги ер ютиш, бошқа махлуққа давоми...\n1361 13:00 / 02.12.2020\n2627 17:00 / 08.04.2016\nҚуръони Каримнинг исмларидан бири .Китоб,дир. Шаръий манбаларда, мисол учун фиқҳ, ҳадис ва бошқа илмлардаги баҳсларда .Китоб, дейилса, Қуръони Карим давоми...\n1031 16:40 / 03 февраль\n2125 13:30 / 08.05.2019\n905 14:14 / 17.08.2020\n543 14:13 / 16.08.2020


Араблар Lexus LXни кабриолетга айлантиришди\n15:27 / 11.05.2016\nБААдаги дилерлик маркази Lexus LX 570 йўлтанламасининг кабриолетга айлантирилган русумини савдога қўйди. Енгил, йиғилувчи томга эга автомобиль 1,3 миллион дирҳам (350 минг АҚШ долларига яқин)га сотилмоқда.\nУнинг интерьери ва куч ускунаси ўзгартирилмаган. Одатдаги Lexus LX 570 5,7 литрлик 367 от кучини берувчи саккиз цилиндрли двигателга эга. У саккиз босқичли автомат узатмалар қутиси билан бирга машинани ҳаракатлантиради. Йўлтанламас 100 км тезликка 7,7 сонияда эриша олади.\nАммо машинани қайси компания қайта ишлагани номаълум. Эълонга кўра, кабриолет янги ва унга оддий кафолат жорий қилинади.\nМаълумки, ҳозирча фақат Land Rover компанияси йўлтанламас кабриолетни серияли ишлаб чиқаради. Range Rover Evoque кроссовери негизида ишлаб чиқилган моделнинг юмшоқ томи 18 сонияда йиғилади, 21 сонияда тикланади.


Аёллар учун олтин маслаҳат - 12 Января 2022 - BEPUL MP3 KO'CHIRISH, VIDEO KLIP, FOTO SURATLAR, YANGI\nГлавная » 2022 » Январь » 12 » Аёллар учун олтин маслаҳат\nУйқудан аввал терини тозалаганингизга қарамай, тонгда яна махсус воситалардан фойдаланиш керак. Гап шундаки, кечаси ёғ безлари фаол ишлагани ҳисобига чанглар ёпишиб қолиши мумкин. Шу сабаб ҳам энг биринчи ишни тозалашдан бошлаш лозим.\nШундан кейин терини балансда ушлаб, тиклашга ёрдам берадиган тоникдан фойдаланинг. У терини намлантириб, ҳолатини яхшилайди.\nҚовоқлар учун крем\nКейин эса қовоқларга крем суртиш керак. Кўз атрофидаги тери нозик ва парваришга муҳтож экани ва ажин тушишининг олдини олиш учун ушбу босқични эсдан чиқармаслик лозим.\nКейин бўлса тери аҳволи, рангини яхшилаб, соғлом кўринишига сабаб бўладиган, шунингдек, намлантириш хусусиятига эга бўлган зардобдан фойдаланиш керак. Сингиши учун 1-2 дақиқа кутишни ҳам унутманг.\nКундалик суртишга мўлжалланган кремлар терини атрофдаги турли чанглардан ҳимоя қилиш хусусиятига эга ҳисобланади. Зарарли ультрабинафша нурларидан сақланиш учун SPF кремлардан фойдалансангиз яна яхши. Терининг тонгги парвариши шу ерда ўз якунига етади. Бундан кейин макияж қиладиган бўлсангиз, 15-20 дақиқа кутиш тавсия қилинади.\nКечки парваришни макияжни тозалашдан бошлаш керак. Махсус тозаловчи воситадан фойдалангандан кейин юзни яхшилаб ювиш лозим. Бунинг учун мицеляр сув, махсус ёғдан фойдалансангиз бўлади, кўпиклар ёки гел билан ҳам тозалаш мумкин. Охири тоник билан юзингизни артинг.\nКрем суртиш муҳимми?\nЁшингиз 45 дан катта бўлмаса ва терингиз ёғли, қуруқ ёки аралаш бўлса тоникдан кейин кечки крем суртиш шарт эмас. Гап шундаки, кечаси суртилган кремлардан кейин эрталаб юзда шиш кузатилиши мумкин. Бунинг олдини олиш учун эса уйқудан 2 соат аввал суртиш ва ҳаво айланадиган жойда ухлаш керак бўлади.\nАсосий парвариш қилишга мўлжалланган воситалардан ҳафтада 1-2 марта фойдаланган маъқул Масалан, шанба куни пилинг ва ниқоб қилишни унутманг. Терига шикаст етказиши мумкин бўлган скраблар ўрнига таркибида озиқлантирувчи моддалар бор бўлган пилингдан фойдаланинг.\nКатегория: Foydali maslahatlar / Полезны советы | Ko'rganlar:: 14 | Добавил: www.horazm.net | Теги: #newsuz, #habarlar, #ahborot, #xabarlar, #Yangilik, #news, #uznews, #новости, #Yangiliklar | Рейтинг: 0.0/0


Икки йилда икки жияни ЙТҲга учраган журналистнинг пости ортидан интернетда болалар иштирокидаги авариялар кун мавзусига айланди.\nЖурналист Саидносир Усмонов Facebook’даги саҳифасида ўтган йили 11 яшар жияни ЙТҲ қурбони бўлгани, жорий йил 3 декабрь куни пиёдалар ўтиш жойидан йўлни кесиб ўтаётган 14 яшар жиянини машина уриб юборгани учун 4 кундан бери комада ётгани ҳақида ёзди. Ушбу пост ижтимоий тармоқда муҳокамаларга сабаб бўлди ва болалар иштирокидаги йўл-транспорт ҳодисалари яна кун мавзусига айланди.\n«…Хизмат сафаридан қайтдим. Минг бир алам ва шум хабар исканжасидаман. Бундан бир йил аввал опамнинг 11 ёшли ўғли ЙТҲ қурбони бўлган эди. Энди синглимнинг 14 ёшли ўғли йўл-транспорт ҳодисасига учраб, касалхонада кома ҳолатида ётибди.\n3 декабрь куни тахминан соат 18:30да «Малика» савдо мажмуаси ёнида «Нексия» автомобили пиёдалар яшил чироғида ўтиб кетаётган болани уриб юборган. Айтилишича, шу йўлда бўлган тез тиббий ёрдам машинаси болани 7-шаҳар клиник шифохонасига олиб борган. Аҳволи оғирлашгач, бола Республика шошилинч тиббий ёрдам илмий марказига ўтказилган.\nЭрталабгача синглим билан куёвимнинг бормаган жойи қолмаган. ИИБ ходимлари касалхонада бола аварияси билан боғлиқ ЙТҲ содир бўлмаганини маълум қилишган. Фақат жиянимнинг сумкасидаги дафтарда ёзилган мактаб рақами ва исм-фамилиясини ҳамширалар телеграм каналларига тарқатибгина синглимни хабардор қилишган.\nЭрта тонгдан карахт ҳолатда синглим касалхонага борган ва не кўз билан кўрсинки, жигаргўшаси оғир аҳволда жонлантириш бўлимида ётибди. Қанчалар аламли изтироб...\nҲар куни ўнлаб пиёдалар, мурғак қалб эгалари машина ғилдираклари остида қолиб кетмоқда. Йўллардаги тартибсизлик, билиб-билмасдан машина ҳайдаётганлар касрига кимдир яқинидан, жигаргўшасидан айрилмоқда ва бу ҳолатлар юзлаб одамларнинг умрбод мажруҳ бўлиб қолишига сабаб бўлмоқда.\nҚАЧОН? ҚАЧОН? ҚАЧОН УЙҒОНАМИЗ? Қачон хайрихоҳлик нима эканлигини ўрганамиз? Қачон 10 соат ўтса ҳамки, тезкорлик билан ЙТҲ ҳақидаги ҳолатга ойдинлик кирита олмайдиган ИИБнинг айрим ходимлари фаолиятини ўнглай оламиз. Саволлар кўп. Жавоб эса мавҳум. Ҳайдовчи эса фақат ўзини оқлаш учун турли важларни ўйлаб топиш билан овора.... Илоҳим жигаримнинг нуридийдасига Аллоҳ шифо берсин», деб ёзган Саидносир Усмонов.\n«Тинч замонда минглаб одам ва болаларни йўқотяпмиз»\nУшбу пост интернетда болалар иштирокидаги йўл-транспорт ҳодисалари билан боғлиқ муҳокамаларни қайта жонлантирган. Ижтимоий тармоқ фойдаланувчилари ва блогерлар вазият кундан кунга аянчли тус олаётганига эътибор қаратишган.\n«Худди шу ҳамкасбимизнинг бошқа жияни ўтган йили йўлда ҳалок бўлгани ва айбдор топилмагани (чора кўрилмагани) ҳақида кўп ёзганман. Бир оиланинг иккита боласи ЙТҲ қурбони. Бу ахир даҳшат-ку!\nТинч замонда минглаб одам, болаларни йўқотяпмиз. На профилактика бор, на стратегия бор, на жиноятга жазо бор! Ё Аллоҳ, болажонга шифо бер!» — деб ёзган Телеграмдаги «Микрофон кўтарган аёл» канали муаллифи, журналист Азиза Қурбонова.\n«Мактаб ва боғчалар олдида рухсат этилган тезлик меъёри 30-40 км бўлиши керак»\n«Жамоат хавфсизлиги концепциясига оид президент фармони билан тасдиқланган стратегияга кўра, мактабгача таълим ва умумтаълим муассасаларига ёндош йўлларда тезлик меъёрларини кескин камайтирган ҳолда, ушбу меъёрлар барча жойлар учун ягона этиб қатъий белгиланади.\nБу жуда тўғри қарор. Мактаб ва боғчалар қаерда жойлашганидан қатъи назар (у хоҳ марказий кўча бўйида, хоҳ маҳалла ичида бўлсин), тезлик меъёрини ёки 30, ёки 40 км/соат этиб белгилаш керак. Бундан норози бўлиб, «вой-вууууй, нафас олишга рухсат борми ўзи» деб минғирлайдиган айрим ҳайдовчиларга эса эътибор бермаслик керак. Чунки инсон ҳаёти, айниқса мурғак болаларимиз соғлиғи барча нарсадан устун. Токи ўзимизнинг бошимизга тушишини кутиб ўтиришимиз шарт эмас. Юқоридаги воқеада айтилганидек, фарзанд доғида куйган юзлаб оилаларнинг дард-у фиғони, кўз ёшлари ҳаммамизга сабоқ бўлиши керак.\nМактаб ва боғчалар олдида тезликни шунчаки чеклаш билан ҳам иш битмайди. Имконини топиб барча таълим муассасалари атрофига камера-радарлар қўйиш керак. Давлат бюджетидан бунча харажат қилиш имкони бўлмаса, унда онлайн-аукционларда ўша жойларни хусусий тадбиркорларга сотиш керак. Мактаб ва боғча атрофига камера ўрнатганларга яна қанақадир қўшимча имтиёз ва бонуслар бериш керак. Токи тадбиркорларда мактаблар ёнига камера қўйишга қизиқиш ва мотивация бўлиши керак. Яъни оддий йўлларга ўрнатиладиган камера билан мактаб ва боғчалар олдида ўрнатиладиган камеранинг устуворлиги фарқ қилиши керак.\nБу ишларни кўп чўзиб ўтирмасдан қилиш керак. Яна кимнингдир фарзанди йўлларда ҳалок бўлишини кутишга ҳожат йўқ», деб ёзган ҳуқуқшунос ва блогер Хушнудбек Худойбердиев.\n«Усмон Шарифхўжаев [Халқ таълими вазирининг биринчи ўринбосари – таҳр.] билан яқинда шу масала бўйича гаплашган эдик. Бу муаммонинг олдини олиш учун республикадаги ҳамма (!) мактаб дарвозасининг у ёғидан 50 метр, бу ёғидан 50 метр масофада йўлда баландроқ қилиб мослама ўрнатиш керак. Афсуски, бу Ички ишлар вазирлиги билан келишиладиган иш.\nШунда «мактаб борми — тўсиқ бор», деган тушунчани ҳайдовчилар миясига қуярдик, хоҳласа-хоҳламаса тезлигини пастлаб ўтарди.\nБир мактаб билан гаплашдим, мактаби қандайдир канал кўпригидан ўтилса бошланаркан, у томондан келадиган машиналар «Qatar rally»сида қатнашаётгандек катта тезликда келиб, 4 оёғи осмонда учгандек кўприкдан сакраб мактаб олдидан ўтиб кетаркан. Бир йил ичида бир, икки бола вафот этаверган экан автоҳалокатдан...\nШундай тўсиқ қўйгач (ҳаа, секинламайсан-а, секинламайсан), ҳаммаси «жим» ўтмоқда экан, бир йилдан буён бирор нохушлик қайд этилмабди мактаб олдида, мактабдан ташқари йўлларда эса... Билмадим, унга нима чора кўрса бўлади.\nҲеч бўлмаса мактаб олдида болаларимизни ҳурмат қилиб (аслида машинасини авайлаб секин) ўтадиган қилсак ҳам, шу иш билан республика миқёсида бир болани автоҳалокатдан асрасак ҳам катта иш бўлар эди», дея ёзган ХТВ ҳузуридаги Республика таълим маркази директори ўринбосари, блогер Исроил Тиллабоев.\n10 ойда болалар иштирокида 1268та ЙТҲ содир бўлган\nИчки ишлар вазирлиги Йўл ҳаракати хавфсизлиги бош бошқармасининг маълум қилишича, 2021 йилнинг 10 ойи мобайнида 7681та ЙТҲ рўй берган. Уларда 1964 киши ҳаётдан кўз юмган, 6886 киши турли даражада тан жароҳати олган.\nБироқ ЙҲХББ «авария» туфайли ҳалок бўлганларнинг қанчаси болалар эканига ойдинлик киритмаган. Июнь ойида АОКАда ўтказилган матбуот анжуманида Ички ишлар вазирлиги Йўл ҳаракати хавфсизлиги бош бошқармаси бошлиғи ўринбосари, полковник Эрали Бозоров Ўзбекистонда 2021 йил январь–апрель ойларида ЙТҲда ҳалок бўлган болалар сони 64,5 фоизга ошганини айтганди. Бироқ у аниқ рақамларга тўхталмаган.\nҚайд этилишича, 3441та ЙТҲ пиёдалар иштирокида рўй берган, 1268та ҳодиса болалар иштирокида содир бўлган. Аварияларнинг катта қисми, яъни 5187таси сутканинг ёруғ вақтига тўғри келган. Тунги вақтларда 2497та ЙТҲ рўй берган.\nЁнсеи университети фалсафа доктори Шоҳрух Авазовнинг ёзишича, Жанубий Кореяда мактаб зоналарида автомобиль ва бошқа турдаги транспорт воситаларининг ҳаракат тезлиги максимум 30 км/с этиб белгиланган, мактаб зоналари ва болалар кўп бўлган махсус ҳудудларда йўл ҳаракати қоидалари бузган ҳайдовчилар одатдагига нисбатан 2 ёки 3 баробар кўпроқ жарима тўлашади.\n«Кореяда болалар орасида йўл-автотранспорт ҳодисалари қурбонларининг камайиши бўйича эришилган ютуқлар ҳақида гапирганда, фуқаролик жамияти институтларининг роли ва самарали фаолиятини ҳам ёдга олиш жуда муҳим», дея таъкидлайди тадқиқотчи.\nАввалроқ Олий Мажлис Сенатининг Мудофаа ва хавфсизлик масалалари қўмитаси йиғилишида Ўзбекистондаги пиёдалар ўтиш жойлари қониқарсиз ташкил қилингани, республикада ҳайдовчиларни тайёрлаш ва имтиҳон тизими умуман издан чиқиб кетгани, кўчаларимизда бир кун ҳам ўқимасдан ҳайдовчилик гувоҳномасини олган юз минглаб потенциал қотиллар юргани танқид қилинган эди.\nБироқ ҳозирча бу танқидлардан ҳеч қандай натижа бўлгани йўқ.


11:06 / 09.08.2020 2163 pdf Ўқиш режими + -\nБобби Лич исмли киши ўз номини Ниагара шаршарасидан биринчи бўлиб сакраган инсон сифатида тарихда қолди. Сакраганидан ўн беш йил ўтиб апельсин пўстлоғига сирпаниб кетиб оёғини синдириб олди. Кейинроқ оёғида гангрена бошланиб оёғини кестиришга мажбур бўлди. Икки ой ўтиб касаллик асоратидан вафот этди. Момоларимиз айтишар эди:\n«Умридан бўлса қийинчиликдан ўлмайди!».\nБобби Лич Ниагара шаршарасидан сакраганида умридан бор экан, ўлмади, шикастланмади. Ўлимининг сабаби битта апельсиннинг пўстлоғига сирпаниши экан.\nМутанаббий айтган экан:\n«Ким қилич билан ўлмаса бошқа нарса билан ўлади. Сабаблар кўп, ўлим биттадир!».\nҚадарлар ёзилган, умрлар ҳисоблидир. Роббимиз ўз каломида нақадар рост айтган:\n«Ҳар бир умматнинг ўз ажали бор. Ажаллари келган вақтда бирор соат ортга ҳам, олдинга ҳам сура олмаслар!».\nРим папаси Павел иккинчи еб тўймас бўлган экан. Нафас йўлига тарвуз данаги тиқилиб ўлган экан.\nТаиланд маликаси Сунандҳа Кумариратана дарёдан қайиқда ўтаётиб қайиқ ағдарилиб кетган экан. Унинг қўриқчилари у чўкаётганда томошабин бўлиб туришган. Чунки ўшанда махсус қонун бўлиб, ким маликага қўлини теккизса ўлимга ҳукм қилинар эди.\nГреция қироли Александр маймун тишлашидан вафот этган.\nШвеция қироли Адольф Фредерик қанд касаллигига чалинганини билмасдан бир товоқ ширинлик еган. Шунинг оқибатида ўлган.\nАнглия қироли Жорж II ҳаммомда тойилиб кетиб боши билан йиқилиб вафот этган.\nГрек файласуфи, драматург Эсхилнинг бошига бургут тошбақа ташлаб юборган ва у ўлган. Одатда бургутлар тошбақани юқоридан ташлаб юборар экан. Унинг тоши сингандан сўнг ер экан!\nШундай экан, ўлим ҳақ, сабаби ноаниқ. Ибодатларни вақтида қилиб, сабабларни ўрнида қилиб хотиржам яшайверайлик. Барибир ўлимдан қочиб қутила олмаймиз!\nАскар 15:50 / 12.08.2020\nИймоним, шижоатим ошди\nСевара 08:07 / 11.08.2020\nЭслатма учун ташаккур Улим хак\nAbdurashid 13:34 / 10.08.2020\nЎлимдан қўрқиб яшаш эмас Аллоҳдан қўрқиб яшашни Умримни бўлса ўлимни қандай келиши кутиб эмас илим излаш билан ўтказишликни тушундим\n08:33 / 09.08.2020 316\n14:01 / 09.08.2020 1619\n4185 17:35 / 06.03.2019\n1645 11:00 / 26.10.2020\nМаълумки, жорий йилнинг 24январь куни Туркияда кучли зилзила содир бўлган эди. Ушбу зилзила оқибатида ҳалок бўлганлар сони биз мўмин мусулмонларни қайғуга солса, давоми...\n2997 10:30 / 29.01.2020\n3586 10:00 / 08.05.2019\n322 12:16 / 13 апрель


Абу Лаҳабнинг Расулуллоҳ соллаллоҳу алайҳи васалламни таҳқирлаши ва бу борада Қуръондан тушган оят\n6 йил аввал 1044 siyrat.uz\nИбн Исҳоқ: Ҳусайн ибн Абдуллоҳ менга шуларни ривоят қилди: Абу Лаҳаб қавмидан воз кечиб, ажралиб чиққан ва уларга қарши Қурайшни қўллаб-қувватлаб юрган бир пайтда Ҳинд бинт Утба ибн Рабиъа билан учрашиб қолди. Шунда у: «Эй Утбанинг қизи! ал-Лот ва ал-Уззога қарши чиққанлар ва улардан юз ўгирганлардан узоқлашганимда бу ишим билан бутларимизга кўмак бердимми?» – деб сўради. Ҳинд эса: «Ҳа, аллоҳ сени яхшилик билан мукофотласин, эй Абу Утба», – деди.\nИбн Исҳоқ: Абу Лаҳабнинг баъзи сўзларида шундай деганлари менга ривоят қилинди: «Муҳаммад менга тасаввурга сиғмайдиган нарсаларни ваъда қилмоқда. Гўёки айтганлари ўлгандан кейин амалга ошармиш. Қўл билан ушласа арзигулик нима берди?» Сўнгра қўлларига пуфлаб «Иккингиз ҳам қуриб кетинг. Сизларда Муҳаммад айтаётганлардан ҳеч нарса кўрмаяпман», – дерди. Шунда Аллоҳ «Абу Лаҳабнинг қўллари қурисин (ҳалок бўлсин)! Ҳалок бўлди ҳам»156 оятини туширди.\nҚурайшнинг мазкур мақсади ҳақида Абу Толибнинг айтган шеъри


Қирғизистонда аломатсиз COVID-19га чалинган беморлар уйда иҳоталанади\nСоғлиқни сақлаш тизимидаги юкларни пасайтириш учун тиббиёт ходимлари фаолияти алгоритмларидаги ўзгаришлар ишлаб чиқилди. Бу ҳақда Республика штаби мажлисида Соғлиқни сақлаш вазири Сабиржан Абдикаримов маълум қилди, дея хабар беради хукумат матбуот хизмати.\nЯнги алгоритмларга кўра, аломатларсизCOVID-19 беморлари уй шароитида иҳоталанган ҳолда кузатувда бўлади. «Агар, касаллик аниқлангудек бўлса ва касаллик аломатсиз бўлса у ҳолда бемор уйда иҳоталанган ҳолда қолиши мумкин. Инсонда касаллик клиник кўринишга эга бўлиши билан у даволаниш учун шифохонага ётқизилади. Шу билан бирга, атрофдаги шахсларга касаллик юқмаслиги хавфини бартараф этиш учун кўчма бригадалар беморни уй шароитида текширувдан ўтказади», - дея таъкидланади хукумат баёнотида.\nҚайд қилинишича, бу каби чоралар тиббиёт муассасаларидаги, биринчи навбатда тиббиёт ходимларинингбосимини пасайишига имконият беради.\nСўнгги ҳафталарда Қирғизистона коронавирус инфекциясини юқтирганлар сони ошиб бормоқда. Сўнги кунларда касалликка чалиниш ҳолати рекорд – 100 нафарга етди. Эпидемия бошлангандан бери республикада 2472 ҳолат қайд қилинди. 28 бемор вафот этди, беморларнинг1847 нафари соғайиб кетди.


15 йилда бирор марта хизматга бормаган...\n20.04.2021 22:02 0 1732\nИталия молиявий гвардияси Калабрия жанубидаги Катанзаро шаҳридаги шифохонада оммавий сохта иш билан таъминланган бир нечта ҳолатларни аниқлади.\nЖавобгарликка тортилган етти кишидан бири ушбу муассасанинг ёнғин хавфсизлиги бўлимида рўйхатга олинган. 2005 йилдан бери у бир соат ҳам ишга бормаган, деб ёзади «Corriere della Sera» газетаси. 67 ёшли эркак билан боғлиқ ҳолат рекорд ҳисобланади.\n15 йиллик «хизмати» учун италиялик 500 минг евро ишлаб топди. Бундан ташқари, Молиявий Гвардия томонидан ўтказилган текширув натижасида бошқарма бошлиқлари қўрқитилгани, сохта ходимнинг интизомий жазодан қочишига имкон бергани аниқланди.\nХодимлардан бири терговчилар билан суҳбатда қандайдир «ниҳоятда нуфузли одам» 2005 йилда идорага келиб, раҳбарни агар сохта ходимнинг ишига аралашса, ўзи ва оиласи учун муаммолар бўлиши билан таҳдид қилганини эслади.\nБундан ташқари, маҳаллий прокуратура шифохонанинг раҳбарлик лавозимидаги ходимларига нисбатан мансаб ваколатини суиистеъмол қилиш, сохталаштириш ва товламачилик бўйича терговни якунлаган.\nИталия шифохона сохта\nХориж 13/06, 07:06\nСурияда шифохонага уюштирилган ҳужум натижасида 13 киши ҳалок бўлди\nҲуқуқ 04/06, 22:19


Нега Трамп “Толибон” билан музокараларни бекор қилди, бу ўзига хос музокара тактикасими?\n29 октябр 2020, Тошкент вақти: 22:27\nАҚШ президенти Дональд Трамп “Толибон” ҳаракати ва Афғонистон ҳукумати билан Кемп-Дэвид қароргоҳида ўтказилиши режалаштирилган махфий учрашувни бекор қилиш тўғрисида шов-шувли қарор қабул қилди. Жангарилар гуруҳи билан музокара тўхтатилиши дипломатларнинг 18 йиллик урушга барҳам бериш йўлидаги деярли бир йиллик ҳаракатларини зое кетказди.\nҚатарда ўтказилган 9 туркумдан иборат ҳолдан тойдирувчи музокаралардан сўнг АҚШнинг Афғонистон бўйича махсус вакили Залмай Халилзод ўтган ҳафта “Толибон” ҳаракати жангарилари билан “принициал жиҳатдан” битимга эришилганини хабар қилган эди.\nБитим лойиҳасига кўра, “Толибон”нинг хавфсизлик кафолатига жавобан Афғонистондаги барча чет эл қўшинлари 16 ой ичида олиб чиқиб кетилиши, толиблар эса Кобул ҳукумати вакиллари билан ўт очишни тўхтатиш ва вазиятни сиёсий жиҳатдан тартибга солиш бўйича бевосита музорака бошлаши керак эди.\nТрамп 7 сентябрда “Толибон” 2 кун олдин Кобулда бошқалар қатори бир Америка аскарининг ҳам умрига зомин бўлган террорчилик ҳужумидан сўнг музокарани тўхтатганини маълум қилди. Бироқ таҳлилчилар президент қарори бундан теранроқ музокара тактикаси бўлиши мумкинлигини ва бу битимга эришишдаги муваффақиятсизликдан чўчиш эканини тахмин қилмоқда.\nОқ Уй маъмуриятининг етакчи арбоблари ҳам, Вашингтондаги бошқа юқори лавозимли амалдорлар ҳам битимга қарши. Трампнинг миллий хавфсизлик масалалари бўйича маслаҳатчиси Жон Болтон толибларнинг ваъдасида туришига ишониб бўлмаслигини айтиб келади. Республикачи сенатор Линдсей Грэҳем АҚШ қўшинларини Афғонистондан олиб чиқиш “қўпол хато” бўлишини таъкидлади.\nВашингтондаги сиёсий доиралар вакиллари ушбу битим жангарилар гуруҳи олган мажбуриятларини бажармаслиги, урушга барҳам бермаслиги, қўшинлар олиб чиқиладиган бўлса, Афғонистон янада хавфли уруш домига тушиб қолишидан хавотир билдирмоқда.\nТрампнинг сайловолди кампаниясидаги энг катта ваъдаси АҚШ қўшинларини Афғонистондан олиб чиқиш бўлган эди.\nХабарларга кўра, у Вашингтон ташқарисидаги президент қароргоҳида битим имзоланганини эълон қилмоқчи бўлган. Бунга президент Ашраф Ғани розилик билдирган, аммо толиблар битим имзоланмагунча Трамп билан учрашишни рад этган.\nМутахассислар Трамп бундан обрў олмоқчи бўлганини, аммо иш бермагач, Кобулдаги террорчилик ҳужуми баҳона бу ишни бекор қилганини айтди.\nДемократ сенатор Эми Клобушар Трамп ташқи сиёсатга томоша ўйинидай муносабатдан бўлаётганини, лекин у томоша ўйини эмаслигини билдирди.\nАҚШда кўпчилик яқинда давлат котиби Майк Помпео “Толибон” террорчилари” деб атаган ҳамда 2001 йил 9 сентябрда унинг шаҳарларига ҳужум қилган “ал-Қоида”га бошпана берган ташкилот вакиллари билан махфий музокара ўтказилганидан ажабланаётганини яширмаяпти.\nАҚШ билан “Толибон” музокараси тикланиши эҳтимолдан холи эмас, чунки муаммонинг ҳарбий ечими йўқ, яна бир томони, ҳеч ким мавжуд боши берк кўчага кириб қолган вазиятни ўз фойдасига мустақил ҳал қила олмайди. Қолаверса, АҚШ ҳукумати ҳам, “Толибон” ҳам музокара тикланишидан умидвор.\nТаҳлилчилар Трампнинг музокарани қўққисдан тўхтатиб қўйганини “Толибон” ён беришига эришиш учун тактик юриш деб атамоқда.\nЎт очишни бутунлай тўхтатиш АҚШнинг музокаралар вақтидаги дастлабки талабларидан бири эди, лекин бу кейинчалик АҚШ – “Толибон” келишувидан сўнг ўтказиладиган афғонлараро музокараларга қолдирилди.\nХалилзодга кўра, “Толибон” АҚШ қўшинлари олиб чиқиладиган ҳудудларда зўравонликни камайтиради ва олиб чиқилаётган қўшинларга ҳужум қилмайди.\nТаҳлилчилар толиблар Афғонистон ҳукумати қўшинларига қарши ўт очишни тўхтатишни рад этганини, чунки зўравонлик уларнинг музокараларга босим ўтказишдаги асосий қуроли эканини айтмоқда. Бунинг жабрини эса афғон халқи тортмоқда.\n“Толибон” билан АҚШ ўртасидаги музокаралар тўхтатилганидан Кобул ҳукумати енгил тортди. Президент Ашраф Ғани 28 сентябрдаги ўзи ғалаба қилишни кутаётган сайлов барбод бўлишидан қўрқаётган эди.\n− Бугунги кунда сайловнинг муқобили йўқ, − деди кобуллик таҳлилчи Ҳорун Мир. – Ҳар қандай муқобил механизм миллий сиёсий муросага келиш учун жуда кўп мунозарани талаб қилади. Биз ойлар эмас, ҳафталар нуқтаи назаридан ўйлаяпмиз.\nБитимга эришилмагандан сўнг афғон халқи толиблар янада фаоллашишини кутмоқда, чунки ушбу жангари гуруҳ одамлардан сайловда қатнашмасликни талаб қилмоқда ва сайлов участкаларига ҳужум уюштиражагини айтмоқда.\nСўнгги ҳафталарда бутун Афғонистон бўйлаб зўравонликлар кучайиб кетди, Кобул ва бошқа вилоятлар марказларида бир неча марта одамлар ўлимига сабаб бўлган бомба ҳужумлари рўй берди. Аммо Мирнинг фикрича, толибларнинг “муқобил бошқарув куч сифатида ҳеч қандай дастури йўқ”.


Суриядан 98 нафар ўзбекистонлик қайтарилди | Qalampir.uz\nСуриядан 98 нафар ўзбекистонлик қайтарилди\nЖамият\t08 Декабрь 2020 19:08 6386\nҲозирда Яқин Шарқдаги Сурия ва Ироқ давлатларида нотинчлик ва жанговар ҳаракатлар давом этмоқда. Ўзбекистон ўзга юртларда қийин аҳволга тушиб қолган, ёт ғоялар таъсирида хорижга чиқиб, турмуш ўртоқлари, ота-оналаридан айрилиб қолган ватандошларнинг қадр-қиммати ва манфаатларини ҳимоя қилиб, уларни Ватанга қайтариш учун махсус операциялар ўтказяпти.\nБугун, 8 декабрь куни Ўзбекистон Республикаси Президенти Шавкат Мирзиёевнинг топшириғига биноан “Меҳр” инсонпарварлик операциясининг навбатдаги босқичи амалга оширилиб, уруш ҳаракатлари давом этаётган ҳудудлардан 98 нафар ўзбекистонлик, жумладан, 25 нафар аёл ва 73 нафар бола Ватанга қайтарилди. Қайд этиш жоизки, Суриядан олиб келинган 73 нафар бегуноҳ боланинг 14 нафари чин етимлардир.\nСамолёт зиналаридан ходимлар ёрдамида кўзларида ёш билан тушиб келаётган онахон Ватан тупроғига қадам қўйганидан сўнг, чексиз шукроналик билан ўз ҳиссиётларини йиғлаб бўлишди. Онахон сўзи аввалида Ўзбекистон Республикаси Президенти Шавкат Мирзиёевга раҳмат айтиб, бу кунларни ўн йилдан бери кутганини таъкидлади.\n“Президентимизнинг ғамхўрлиги, меҳрибонлигига каттадан катта раҳмат. Роббим Президентимизни мана шундай етимларга ғамхўрлик қилиб, қариларга меҳр-оқибат кўрсатгани учун жаннат неъматларидан рисқлантирсин. У инсонни юртимизга раҳбар бўлганига беадад шукрлар бўлсин. Илоҳим Президентимизни мана шундай хатарли, бомбалар отилиб турган жойларга самолётларни, шундай инсонларни жўнатганига, улар ҳам хизматимизда бўлгани учун қадамларига ҳасанотлар ёғилсин. Президентимиз мана шу юртларда Ислом диёрини ривожлантирибдилар. Мен Ватанимга келишга ўн йилдан бери зор эдим. Алҳамдилиллоҳ, мана шундай инсоннинг шарофати билан юртимга келганимга шукр”, дейди онахон.\nУ сўзида давом этар экан, аёллар икки йилдан бери асирликда эканини, фақатгина Сурияда эмас, Ироқ тарафларда ҳам йиғлаб қолган ўзбек аёллари борлигини айтиб, Президентдан уларни ҳам Ватанга қайтариб олиб келишни илтимос қилди.\n“Муслима аёлларимиз икки йилдан бери асирликда. Улар йиғлаганича қолди. Президентимизга илтимос қиламиз, ўшаларни ҳам олиб келсалар, шу ўзбек аёлларимиз ҳам хурсанд бўлади. Фақатгина Сурияда эмас, Ироқ тарафларда ҳам бор, муслималаримиз. Юртим тупроғига озод инсон бўлиб қадам қўйганимга шукрлар қиламан. Асирликдан қутқарганлари учун Президентимизга каттадан катта раҳматлар айтаман. Мен дуодаман, Аллоҳ шу инсонга улуғлик либосини кийдирсин. Ўша юртлардаги ҳамма-ҳамма мўминаларимиз ҳам доим дуода. Биз сизларни мана бир йилдирки, дуо қилиб кутаётгандик. Алҳамдулиллоҳ, бизга насиб қилди. Улар хафа бўлиб қолишди”, дея илтимос қилди онахон.\nСуриянинг “қайноқ нуқталари”дан қайтган аёллардан бирига микрофон тутиб, ундан Суриядаги вазият, аёлларга бўлган муносабат ҳақида сўрадик. Аёл ҳозир кайфияти яхшилигини, бўлган воқеаларни эсласа, руҳий ҳолатига таъсир қилишини таъкидлади.\n“Ватанга етиб келганим учун кайфиятим кўтарилган. У кунларни эсласам яна руҳий ҳолатимга салбий таъсир қилади. Уч нафар фарзандим бор. Улар ҳар хил жойларда туғилишган. Бу кунларни кўп кутдик. Мана шу кутганларимиз бугун амалга ошди”, дейди аёл.\nСуриядан олиб келинган юртдошларни кутиб олишда иштирок этган Тошкент шаҳар бош имом хатиби Нуриддин домла Холиқназаров қийинчилик устида турганларни Ватанга олиб келиш улкан савоб эканлигини таъкидлади.\n“Бугун “Меҳр” операцияси устида турибмиз. Албатта, инсон учун энг буюк ва муқаддас жой унинг Ватанидир. Ватанга олиб келинаётган юртдошларимизни кўриб турибмиз. Айни уруш бўлаётган жойларда, қийинчилик ва машаққат устида турган юртдошларимиз ҳам бизнинг ватандошлар. Шахсан Президентимизнинг торшириқлари билан 73 нафар бола ва 25 нафар аёлнинг олиб келинганини кўриб турибмиз. Гувоҳ бўлиб турганимиздек, келганларнинг баъзилари кўзида ёш билан замин ўпиб, сажда қилмоқда. Мана шундай қийинчилик устида турганларни Ватанга олиб келиш – бу улкан савоб. Келган болалар ичида ўн тўрт нафари чин етим. На отаси, на онаси бор. Шу ишларга бош бўлган ва амалга оширганларга Аллоҳдан ажр сўраб қоламиз”, дейди Тошкент шаҳар бош имом хатиби.\nСуриядан операция доирасида олиб келинганлар эндиликда соғломлаштириш муассасаларига жойлаштирилиб, иссиқ овқат ва кийим кечак билан таъминланади. Мутахассислар томонидан тиббий ва психологик ёрдамлар кўрсатилади.\nШунингдек, уларнинг шахсини тасдиқловчи ҳужжатларни расмийлаштириш бўйича ҳам тегишли ишлар амалга оширилади. Келгусида уларнинг тинч ҳаётга қайтиб, жамиятга тўлақонли ижтимоий мослашуви учун зарур шарт-шароитлар яратилади.\nАввалроқ Ўзбекистон Республикаси делегацияси Сурия Араб Республикасига ташриф буюриб, ушбу мамлакатда қийин аҳволга тушиб қолган мамлакат фуқаролари, аёллар ва болаларни Ўзбекистонга қайтариш бўйича навбатдаги акциянинг ташкилий масалаларини ўрганганди.\n28 Февраль 13:38 60594\n28 Февраль 12:08 53893\n02 Март 17:10 42341\n28 Февраль 10:04 33772\n02 Март 17:34 29135


Корхонада бош хисобчи мавжуд бўлмаганда, ҳужжатларни қандай расмийлаштириш лозим?\nКорхонада раҳбар ишлаяпти, бироқ бош ҳисобчи мавжуд эмас. Агарда корхона штатлар жадвалида бош ҳисобчи назарда тутилмаган бўлса, рахбар барча ҳужжатларда бош ҳисобчининг ўрнида амалиётда кенг қўлланилган термин “назарда тутилмаган” / “не предусмотрен”ни қўллаши мумкинми? Штатлар жадвалини тўлдиришда қўйиладиган минимум талабларни келтирсангиз.\n«Бухгалтерия ҳисоби тўғрисида»ги Қонунининг (янги таҳрирда) 11-моддасига асосан бухгалтерия ҳисоби субъектининг раҳбари (корхона раҳбари) бухгалтерия ҳисобини мустақил юритиши мумкинлиги назарда тутилган.\nМазкур қонуннинг 13-моддасида пул, товар-моддий бойликларни ва бошқа бойликларни қабул қилиш ҳамда бериш учун асос бўлиб хизмат қиладиган ҳужжатлар, кредит ва ҳисоб-китоб мажбуриятлари, шунингдек молиявий ва бошқа ҳисоботлар бухгалтерия ҳисоби субъектининг раҳбари томонидан ёки у белгилайдиган шахслар томонидан имзоланиши назарда тутилган.\nБухгалтерия ҳисоби субъектининг раҳбари имзолаш ҳуқуқига эга бўлган шахсларнинг иккита рўйхатини тасдиқлайди. Биринчи рўйхатга бухгалтерия ҳисоби субъектида раҳбарлик вазифаларини амалга оширувчи шахслар (корхона раҳбари), иккинчисига эса, бухгалтерия ҳисоби ва молиявий бошқариш вазифаларини амалга оширувчи шахслар (бухгалтер) киради. Агар бухгалтерия ҳисоби субъекти раҳбари бухгалтерия ҳисоби ва молиявий бошқариш вазифаларини ўз зиммасига олган бўлса, у ҳолда ҳар иккала рўйхатда ҳам ўзини кўрсатади.\nЮқоридагилардан келиб чиқиб, корхонангизда бош хисобчи мавжуд бўлмаса, у ҳолда юқорида қайд этилган ҳар иккала рўйхатда ҳам корхона раҳбари ўзини кўрсатиши лозим. Бундан келиб чиқадики, агарда корхонангиз раҳбари бухгалтер вазифасини бажарса, унда бухгалтер назарда тутилмаган деган изоҳни бериш шарт эмас деб ҳисоблаймиз, чунки мазкур ҳолатда ушбу вазифани корхона раҳбари амалга ошириши мумкинлиги қонунда ўз аксини топган.


"Кучли-бешлик": "Уик энд"да барча орзиқиб кутаётган учрашувлар анонси / CHAMPIONAT.asia\n01:50Ла Лига. "Реал Мадрид" ва "Реал Сосьедад" 2002 йилдан буён илк бор бирорта гол ура олишмади 7 01:44А Серия қайтди! "Ювентус" мусобақани йирик ғалаба билан бошлади 14 01:32"Челси" янги ҳафтада "Ренн" дарвозабони Менди трансферини эълон қилади 0 01:14АПЛ. Муросасиз кечган баҳсда "Лестер" ғалаба қозонди 0 01:05Моуриньюга португалиялик ҳимоячи керак 0 00:55ОЧЛ. "Пахтакор" "Шабаб Ал Аҳли" билан дуранг ўйнади ва сўнгги турдан олдин иккинчи ўринни сақлаб қолди 377 00:30"Барселона" ҳимоячиси "Вулверхэмптон"га ўтади 4 00:15Андрей Канчельскис: "Мен йўқлигимда Наманганда нималар содир бўлганини аниқлаймиз. "Локомотив" билан ўйиндаги ҳолатга чидаб бўлмайди. Бугун тоза голимиз ҳисобга олинмади" 18 00:09"Шаҳр Ходро" ва "Ал Ҳилол" ўртасидаги нурсиз дурангдан ГАЛЕРЕЯ 0 00:05Спортчилар ижтимоий тармоқларда 0 23:55Ла Лига. "Кадис" сафардан ғалаба билан қайтади ва бошқа натижалар 1 23:44Бахтиёр Ҳамидуллаев: "Ҳозирги ҳужумчиларга жўшқинлик, ҳаракат етишмаяпти" 5 23:37А Серия. "Женоа" "Кротоне"ни аяб ўтирмади, "Сассуоло" муроса кўчасини танлади 2 23:24РПЛ. Смолов "Локомотив"га ғалаба келтирди 0 23:17"Спартак" "Тоттенхэм" футболчисини харид қилмоқчи 0\n"Кучли-бешлик": "Уик энд"да барча орзиқиб кутаётган учрашувлар анонси\n24 ноя 2018 13:30\nТеглар : АПЛ БундеслигаФранция 1 лига Ла Лига А Сериякучли бешлик\nЖорий ҳафтадан бошлаб европа чемпионатларида тур ўйинлари яна давом эттирилади.\nФИФА кунлари туфайли юзага келган танаффусдан сўнг клублар ниҳоят бугундан яна курашга киришишади.\n"Уик энд"нинг энг муҳим ва қизиқарли қарама-қаршиликлари ҳақида тўхталиб ўтамиз.\nГермания Бундеслигасида 12-тур доирасида чемпионат пешқадами "Боруссия" жамоаси мудофаа чизиғи жуда ишончли ўйнаётган "Майнц" меҳмони бўлади. Амалдаги чемпион "Бавария" эса турнир жадвалида бешинчи ўриндан тепага сакраш учун "Фортуна Дюссельдорф" қаршилигини енгишига тўғри келади.\nФранция 1 Лигасида пешқадам ПСЖ "Тулуза"ни меҳмон қилади. Инқироз кўчасидан чиқиб кета олмаётган ва 3 ойдан ошиқ вақт давомида ғалаба таъмини татиб кўрмаган "Монако" бу гал "Кан"га сафар қилади.\nИталия А Сериясида чемпионат карвонбоши "Ювентус" Туринда СПАЛ билан тўқнашади. Анчелотти қўл остидаги "Наполи" эса ҳали ғалаба нималигини билмай келаётган "Кьево"ни меҳмон қилади. "Интер" "Фрозиноне" билан куч синашади. А Сериядаги турнинг марказий учрашуви Римда ўтказилади. Турнир жадвалида ёнма-ён кетаётган "қўшнилар": "Лацио" - "Милан" беллашуви мухлисларда катта қизиқиш уйғотиши аниқ.\nИспания Ла Лигасида мазкур ҳафтадаги қизғин қарама-қаршилик гувоҳига айланамиз. Пешқадам "Барселона" турнир жадвалида ўзидан икки поғона паст, очколар бўйича битта кам бўлган "Атлетико" меҳмони бўлади. Бу тўқнашув нафақат Ла Лиганинг, балки ҳафтанинг энг муҳим тўқнашувларидан бири бўлади.\n"Реал" эса Солари қўл остида "Эйбар"га қарши меҳмонда саф тортади. Чемпионатни кўтаринки руҳда ўтказаётган ва турнинг марказий баҳсида дуранг натижасидан манфаатдор бўладиган "Севилья" "Вальядолид"ни қабул қилади.\nАнглия премьер лигасида бу ҳафта ёрқин қарама-қаршиликлар одатдагидек кўп эмас. Англияда ҳафтанинг муҳим Лондонда кечади. Дерби мақомидаги "Тоттенхэм" - "Челси" тўқнашуви кўпчиликнинг диққат марказида бўлади.\nПешқадам "Сити" эса Лондонда "Вест Хэм" меҳмони бўлади. Манчестернинг иккинчи клуби "Юнайтед" бу турда "Кристал Пэлас" билан кураш олиб боради. "Ливерпуль" "Уотфорд" қаршилигини сафарда енгишга уриниб кўради. Ўтган турда очко йўқотган "Арсенал" "Борнмут" майдонига сафар қилади.\nЛа Лига. "Реал Мадрид" ва "Реал Сосьедад" 2002 йилдан буён илк бор бирорта гол ура олишмади 7\nА Серия қайтди! "Ювентус" мусобақани йирик ғалаба билан бошлади 14\nАПЛ. Муросасиз кечган баҳсда "Лестер" ғалаба қозонди 0\nОЧЛ. "Пахтакор" "Шабаб Ал Аҳли" билан дуранг ўйнади ва сўнгги турдан олдин иккинчи ўринни сақлаб қолди 377\nА Серия. "Женоа" "Кротоне"ни аяб ўтирмади, "Сассуоло" муроса кўчасини танлади 2


Мутолаа — шифо воситаси - www.ziyouz.uz\nБош саҳифа АжойиботларМутолаа — шифо воситаси\nМутолаа — шифо воситаси\nЧоп этилган 27.05.2016 25.12.2016 МуаллифZiyouz.uz\nМумтоз адиблардан бири китобни кўнгил малҳами, дея таърифлаган эди. Яқинда шифокорлар китоб мутолааси жуда фойдали муолажа эканини ҳам исботлашди. Ҳатто айрим шифохоналарда библиотерапия билан даволаш усули жорий этилди.\nХўш, қандай китоблар соғайишга ёрдам беради? Ливерпул университети олимлари тажрибага жалб этилган кишиларнинг Шекспир асарларини ўқиётган чоғида бош миясида кузатилган фаол ўзгаришларни қайд этишди. Бундай муолажа усули асабий ва қўрқув ҳолатидаги кишиларни тинчлантириб соғайтириш учун махсус ишлаб чиқилган экан. Маълум бўлишича, бадиий юксак асарлар таъсирида бош миянинг кучли ҳис-ҳаяжон қўзғайдиган қисми фаолияти мўътадиллашиб, назорат қилиш қатламида фаоллик ортар экан.\nМуолажага арзирли китобларни ҳар ким ўз диди, савиясидан келиб чиқиб танлаши мумкин. Муҳими библиотерапиядаги асосий талабга риоя этиш лозим, яъни асар қизиқарли бўлиши, ўқиш жараёни фақат ҳузур-ҳаловат бахш этиб қолмай, фикрлашга ҳам ундамоғи, ўйлашга мажбур этмоғи керак. Асар бош қаҳрамони ҳаётингизда қачондир рўй берган ва ҳануз оромингизни ўғирлаб келаётган вазиятга тушиши мақсадга мувофиқ. Шунингдек, китоб хотиржамлик ва кўтаринки кайфият бағишлаши, муаммо кўнгилдагидай ҳал бўлишига ишонч уйғотиши, ёруғ таассурот қолдириши зарур.\nҚандай китоблар мутолаа чоғида ақл ва юракка қувват беради? Биринчи галда мумтоз адабиёт намуналари. Бир маромдаги ҳикоя услуби кишида турғун ва барқарор ҳис-туйғуларни уйғотади. Асар қаҳрамони йўл қўйган хато нуқсонларингиз ҳақида ўйлаб кўришга ундайди. Мумтоз асарлар мутолааси киши руҳий зарбаларга учраганда, марказий асаб тизими бузилганда, невроз ҳолатида, нохуш хотираларни унутиш қийин кечадиган пайтларда ўзига хос муолажа бўлади.\nДетектив ва саргузашт асарлар диққат-эътибор, қунт-сабот ва кузатувчанликни чиниқтиради. Мураккаб сюжетлар маҳзун ўй-хаёл ва ташвишлардан чалғитади. Нохуш фикр мияга ўрнашиб қолган, руҳан сиқилган пайтларда китоб ўқиш муолажа вазифасини ўтайди.\nИлмий фантастик асарлар юз бериш эҳтимоли бор нарсалар ҳақидаги тасаввурни кенгайтиради, ўй ва истакларни чўчимай хаёлдан ўтказиш, бошқаларда ҳам шундай фикр ва истак бўлиши мумкинлигини тан олиш имконини беради. Бундай китоблар турли ваҳима ва қўрқувлардан азият чекувчи, қатъий тартибда яшовчиларга тавсия қилинади.\nНазмий асарлардаги аниқ ритм организмда кечаётган жараёнларни меъёрига келтиради, кайфиятни кўтаради, кишида ўз кучига ишонч уйғотади. Депрессия ҳолатларида, шунингдек, инсультдан кейинги дудуқланишни даволашда ҳам бу усул қўлланади. Эртак ва фольклор адабиёти эса, қийинчиликсиз муомала қилиш қоидаларига, кузатувчанликка одатлантиради. Бу турдаги китоблар шошқалоқ, итоатсиз, сўзга кирмайдиган болаларни тарбиялашда қўл келади.\nҲуқуқий адабиёт хавотирли вазиятларнинг олдини олиш, зиддиятларсиз муомалага киришишга ўргатади. Ўсмирларга ўтиш даврида ёрдам беради, жарроҳлик амалларидан сўнг кайфиятни кўтаради. Фалсафий ва диний адабиётлар дунёнинг яхлитлиги, унда инсоннинг ўрни ҳақида тасаввур беради. Ўткир руҳий зарбалар, сурункали руҳий сиқилишлардан халос этади.\nКитобдан олинадиган ахборотлар бош миянинг қисқа ва узоқ муддатли хотирага масъул қисмлари ўртасида янги алоқани шакллантиради, мияни чиниқтиради.\nМутолаа учун китобни билиб танласангиз чинакам ҳаёт мактабидан сабоқ олгандек ўз-ўзингизни янада яхшироқ англай бошлайсиз.\n«Ўзбекистон адабиёти ва санъати» газетаси, 2014 йил 4-сон\n← Аввалги Аввалги Собир Ўнар. Отам кезган маъволар\nКейинги → Кейинги: Абдували Қутбиддин (1960-2019)


Уялмасанг, билганингни қил! – Сурхон тонги\nБош саҳифа / Маданият / Уялмасанг, билганингни қил!\nИюл 3, 2019\tМаданият Изоҳ қолдириш 521 Кўрилди\nЯқинда Ал Ҳаким ат-Термизий зиёратгоҳига бордик. Муқаддас қадамжонинг ҳовлиси, сўлим манзарасини завқ билан томоша қилиб, азиз авлиёларимиз руҳига дуода бўлиб, қалбларимизни поклагандек бўлдик.\nБу масканга ҳар бир киши худди шундай маънан покланиш, муқаддас китобимиз – Қуръонни тиловат қилиш учун боради. Қадамжога келишнинг ўзига яраша кийиниш таомиллари ҳам бор. Ёзилмаган қонун бўлса-да, барча виждонан, қалб амри билан муносиб билганини кийиб келади. Масжид ичкарисига кириб, имом тиловатига қулоқ тутаётган бир пайтда (Яратганнинг ўзи кечирсин) ўтирганларнинг деярли барчасининг эътиборини боласини етаклаб келган аёл тортди. На бошида рўмол ўраган, на ўзбекона кийинган бу аёл (балки ишонмассиз) оёқларини кўз-кўз қилгандек калта юбкада эди. Юзини турли бўёқлар билан чаплаб олган. Уни кўрган киши зиёратгамас, кўпроқ базмга келган деб ўйлаши тайин. Кимнидир ғазаби, яна кимларнидир нафратига сабаб бўлган бу аёл наҳотки, 40 ёшлар чамасида бўлсада, ўзини жамоат орасида бу тарзда тутса… ўзини ва ўзгаларни ҳурмат қилмаса ҳам муқаддас зиёратгоҳга, авлиё боболаримиз руҳига хурматсизлик қилмаслиги керакмиди? Зиёратга келганлар орасида оқни қорадан ажрата олмайдиган ғўр ёшлар ҳам бор. Улар-чи? Улар ўша аёлдан ўрнак олмайди деб, ким айта олади? Очиқ-сочиқ кийинса ҳам бўлаверарканда, деган таассурот уйғонмайдими? Нима бўлганда ҳам ҳадисларимизда айтилганидек, “… уялмаса, билганини қилсин” экан, демоқдан ўзга сўз тополмадик.\nОлдинги Эзгуликни боғлаган эгиз миноралар\nКейинги Эдуард Чернухиннинг Сурхон соғинчлари


Bloomberg дунёдаги энг оммабоп хабарномалар рейтингини тузиб чиқди\n09:15 / 14.08.2015 1640\nДунёда энг кўп фойдаланувчига эга хабарнома сифатида Хитойнинг Tecent интернет-гигантига қарашли QQ хизмати бўлди. Айни пайтда ушбу хабарномадан 843 миллион киши фойдаланмоқда.\nИккинчи ўринда ўтган йили Facebook компанияси томонидан 18 миллиард долларга сотиб олинган WhatsApp мессенжери эгаллади. Бугунги кунда ушбу хабарномадан дунё бўйича 800 миллион киши фойдаланмоқда. 700 миллион фойдаланувчи меҳрини қозонган Messenger шахсий ижтимоий тармоғи учинчи поғонани эгаллаган.\nОз вақт ичида катта ўсиш кўрсаткичларини қайд этган WeChat қисқа хабарлар жўнатиш хизмати эса сўнгги чорак (апрел-июнь)да фойдаланувчилар сонини 37 фоизга ошириб, 600 миллионлик натижага эришди. Бу ҳақда унга эгалик қилаётган Tecent компанияси маълум қилган.\nКейинги ўринларни Viber, Line ва Snapchat хабарномалари эгаллаган. Исроилдаги Viber 249 миллион кишига хизмат кўрсатаётган бўлса, Японияда оммалашган Line хизмати 211 миллион фойдаланувчига эга. Ўз-ўзини йўқотувчи суратларни алмашишга мосланган Snapchatдан эса тахминан 100 миллион киши фойдаланмоқда.


ЖССТ раҳбари коронавирусга қарши вакцинани дунё бўйлаб тенг тақсимлашга чақирди - Daryo\n18:59, 19.08.2020 21825\nЖССТ раҳбари коронавирусга қарши вакцинани дунё бўйлаб тенг тақсимлашга чақирди\nЖаҳон соғлиқни сақлаш ташкилоти раҳбари Тедрос Гебрейесус мамлакатларни коронавирусга қарши вакцинани дунё бўйлаб тенг тарқатишга чақирди. Бу ҳақда у 18 август куни ўтказилган брифингда маълум қилди.\n«Аслида чексиз бўлмаган захирани бўлишиш стратегик ва глобал нуқтаи назардан ҳар бир мамлакат манфаатларига мос келади. Ҳамма хавфсиз бўлмагунча ҳеч ким хавфсиз бўлолмайди», — дейди Гебрейесус.\nУнинг айтишича, агар юқори сифатли вакцина ихтиро қилинса, ЖССТ аввал уни яратишда иштирок этган мамлакатлар орасида, кейин эса эпидемиологик вазият энг оғир бўлган давлатлар орасида тарқатишни таклиф қилмоқда.\nБироқ ЖССТ раҳбари биринчи навбатда тиббиёт ходимлари ва 65 ёшдан ошган кишиларни коронавирус вакцинаси билан таъминлаш лозимлигини таъкидлаган.\n«Агар биз вирус юқтириб олиш хавфи даражаси юқори бўлган гуруҳга кирувчи одамларни ҳамма жойда бир хилда ҳимоя қилмасак, соғлиқни сақлаш тизимини барқарорлаштира олмаймиз ва жаҳон иқтисодиётни тиклай олмаймиз. Барчамиз шундай узвий боғлиқмиз», — деган Гебрейесус.\nЭслатиб ўтамиз, бутун дунё бўйлаб коронавирус инфекцияси билан касалланганлар сони 22 миллион кишидан ошиб кетди. Касалланиш ҳолатларининг чорак қисми АҚШ ҳисобига тўғри келмоқда — 5,47 миллион. Ундан кейин Бразилия (3,4 миллион) ва Ҳиндистон (2,7 миллион) ўрин олган. Россия эса 932,4 минг бемор билан тўртинчи поғонада кетмоқда.\nАввалроқ ЖССТ ҳукуматларни карантин чекловларини бошқа жорий қилмасликка чақиргани хабар берилганди.\nЖССТ COVID-19’га қарши курашни давом эттириш учун камида 100 млрд доллар кераклигини маълум қилди\nЖССТ раҳбари коронавирусга қарши курашда «умид учқунлари» пайдо бўлганини маълум қилди\n20:25, 24.05.2020 144541\n02:20, 21.09.2020 2045\n01:51, 21.09.2020 2294\n01:08, 21.09.2020 4265\n00:44, 21.09.2020 9441\n14:28 Бугун 145304\n08:56, 19.09.2020 131568\n23:22, 18.09.2020 122911\n23:55, 18.09.2020 99923


2020 йилнинг сўнгги воқеалари дайжести: Марказий Осиёда декабрь ойи тафсилоти - UzAnalytics\nСуратда: Душанбе шаҳри, манба: © Sputnik/Амир Исаев\n2020 йилнинг сўнгги ойи қўшни мамлакатларда юз берган қатор муҳим ижтимоий-сиёсий воқеалар билан ёдда қолди. Қозоғистонда Россиянинг “СПУТНИК V” вакцинаси ишлаб чиқарила бошланиши ва Мустақиллик куни онлайн нишонланиши, Қирғизистон чегараларининг барча давлатлар фуқаролари учун очилиши ва президент сайловларига тайёргарлик, Тожикистонни диний эркинлик бузилаётган жаҳондаги 10 та давлат рўйхатида қолдирилиши ҳамда Туркманистонда бетарафлик куни нишонланиши шулар жумласидандир.\nUzAnalytics сайти декабрь ойида қўшни мамлакатларда рўй берган шу каби муҳим воқеаларнинг қисқача шарҳини эътиборингизга ҳавола қилади.\nҚозоғистоннинг янги экологик кодекси қабул қилинди\nҚозоғистон Сенати депутатлари экологик кодекс лойиҳасини қабул қилишди. Янги кодекс атроф-муҳитни муҳофаза қилиш ва бу борадаги саъй-ҳаракатларни жонлантиришнинг барча муҳим жиҳатларини қамраб олган 7 асосий принципдан иборат. Кодекс “экологияни ифлослантирган товон тўлайди ва унинг оқибатларини бартараф этади” деган тамойилга асосланган. Ушбу қоида нафақат инсон омилининг атроф-муҳитга салбий таъсирини бартараф этишга ёрдам беради (жарима таҳдиди остида), балки кенг жамоатчиликда табиатни муҳофаза қилишга интилиш ҳиссини ҳам кучайтиради.\nШунингдек, Қозоғистон экологиясини ифлослантирувчи саноат объектларининг техник базаси янгиланиши кутилмоқда. Биринчи навбатда, 50 та йирик нефть-газ, тоғ-металлургия, кимё ва электр энергетикаси корхоналарини модернизация қилиш режалаштирилган. Чунки ушбу саноат корхоналари атроф-муҳит ифлосланишига 80 фоиз ҳисса қўшади.\nПрезидент шаҳарлар мақомини ўзгартириш ваколатига эга бўлди\nҚозоғистонда туман аҳамиятига эга бўлган 48 та шаҳар мавжуд. Аммо шундан 13 тасининг аҳолиси камлиги боис, шаҳар мақомига мос келмайди.\nШу кунга қадар аҳоли пунктларининг мақомини расман ўзгартириш имконсиз эди. Қозоғистон Сенати 3-декабрь куни “Қозоғистоннинг маъмурий-ҳудудий тузилиши тўғрисида”ги қонунга ўзгартишлар киритди. Шундан сўнг, 12-декабрь куни мамлакат президенти ҳам ушбу ҳужжатни имзолади.\nЯнги ўзгартишларга кўра, энди давлат раҳбарида республика, вилоят ва туман аҳамиятига эга бўлган шаҳарлар мақомини ўзгартириш ваколати бор. Шаҳарлар мақомини ўзгартириш бўйича таклифларни республика ҳукумати тавсия қилади, бунда маҳаллий вакиллик ва ижроия органларининг фикри ҳам инобатга олинади.\nАҳоли пунктининг мақоми ошган ҳолларда унинг аҳолиси маълум имтиёзларга эга бўлади. Ижтимоий қўллаб-қувватлаш, иш ҳақини ошириш, касб-ҳунар таълими кабилар шулар жумласидандир.\nМустақиллик куни онлайн нишонланди\nҲар йили 16 декабрь куни Қозоғистонда Мустақиллик куни нишонланади. 1991 йилнинг ушбу санасида Қозоғистон мустақиллиги ва давлат суверенитети тўғрисида қонун қабул қилинган эди ва шундан бери орадан 29 йил ўтди.\n2020 йили эпидемиологик вазият туфайли Қозоғистонда Мустақиллик байрами муносабати билан ўтказиладиган барча тадбирлар, хусусан, оммавий сайиллар бекор қилинди. Концерт дастурлари, кўргазмалар ва экскурсиялар онлайн шаклда ўтказилди.\n“СПУТНИК V” вакцинаси Қозоғистонда ишлаб чиқарилади\nҚозоғистондаги илмий-тадқиқот институтида ишлаб чиқилган коронавирусга қарши “QazCovid-in” вакцинаси 31 июль куни Жаҳон соғлиқни сақлаш ташкилоти томонидан клиник синовларга номзодлар рўйхатига киритилган эди. Сентябрь ойида ушбу синовлар бошланди. Аммо вакцинани катта ҳажмда ишлаб чиқаришни йўлга қўйиш амалга ошмайдиган кўринади.\nРоссиянинг COVID-19га қарши “СПУТНИК V” вакцинаси Қозоғистонда, аниқроғи, Қарағанда ҳудудида ишлаб чиқариладиган бўлди.\nҚозоғистонда вакцина ишлаб чиқариш режаси Россия ва Қозоғистон давлатлари раҳбарлари ўртасидаги келишувлар натижасидир. Чунки уни ишлаб чиқариш Қозоғистон соғлиқни сақлаш вазири Асқар Маминнинг Қарағандага ташрифидан сўнг бошланди.\nҲаммаси бўлиб, 2 миллион доза вакцина чиқариш режалаштирилган. Қозоғистонда оммавий эмлаш 2021 йилнинг февраль ойида ўтказилиши режалаштирилган. Асқар Маминнинг сўзларига кўра, биринчи навбатда, тиббиёт ходимлари, ўқитувчилар, талабалар, ҳуқуқни муҳофаза қилувчи органлар ходимлари, шунингдек, сурункали касалликлари бор кишилар эмланади. Бундан ташқари, Соғлиқни сақлаш вазирлиги коронавирусга қарши эмлаш ихтиёрий бўлишига эътибор қаратди.\nБишкекда кинотеатрлар фаолиятига рухсат берилди\nДекабрь ойида Бишкекдаги кинотеатр, фуд-корт ва компьютер клублари фаолиятига рухсат берилди. Ушбу объектлар иши март ойи бошида жорий қилинган карантин туфайли тўхтатилган эди. Энди мазкур муассасалар бир қатор санитария чекловларига амал қилган ҳолда фаолият юритиши мумкин. Хусусан, кинозал, фудкорт ва компьютер залларининг бандлиги (мижозлар билан тўлиши) даражаси 50 фоиздан ошмаслиги керак. Барча мижозлар тиббий ниқоб тақиши ва уларнинг жойлашуви шахмат катаклари шаклида бўлиши шарт. Ушбу қоидаларни бузган муассаса жаримага тортилади ва унинг фаолиятида чекловлар ўрнатилади. Агар қоидабузарлик ўта қўпол бўлмаса, жазо белгиланмайди.\nҚирғизистон барча давлатларга чегараларни очди\nҚирғизистон барча давлатларга чегараларини очди, мамлакатга келувчилар учун ягона талаб – уч кундан ортиқ бўлмаган муддатли ПЦР тести натижалари мавжудлигидир.\nБундан аввал, карантин қоидаларини юмшатиш жараёнида 31 мамлакат фуқаролари учун, шунингдек, Қирғизистонда ўқиётган, даволаниш ёки қариндошларини кўриш учун келган чет эл фуқароларига Қирғизистонга киришга рухсат берилган эди.\nПрезидент сайловига тайёргарлик\nЯнги йилнинг 10 январь куни Қирғизистонда президентлик сайловлари бўлиб ўтади. Президентликка номзод сифатида рўйхатдан ўтиш тартибининг барча босқичларида қатнашган 18 нафар номзод ушбу лавозим учун курашмоқда. Президент сайловларида қатнашиш мақсадида Қирғизистон Марказий сайлов комиссиясига ариза берган 47 кишидан атиги 18 нафари рўйхатга олишнинг ҳар бир босқичидан ўтган.\nМарказий сайлов комиссияси сайлов кузатувчиларини аккредитациядан ўтказишда, Президентликка номзодлар эса ташвиқот ишларига пул сарфлашда давом этмоқда.\n20-декабрь ҳолатига кўра, президентликка номзодлар сайлов фондидан қарийб 80 миллион сом (960 минг доллар) сарфлади. Қоидага мувофиқ, президентликка номзодларнинг сайловолди ташвиқоти учун барча харажатлар шу фонд маблағлари ҳисобидан қопланиши лозим.\nАҚШ Тожикистонни диний эркинлик бўйича “қора рўйхат”да қолдирди\nДекабрь ойи бошида АҚШ Давлат департаменти веб-сайтида Майкл Помпеонинг баёноти эълон қилинди. У жаҳоннинг турли мамлакатларидаги диний эркинлик масаласида сўз юритар экан, ушбу эркинлик бузилаётган 10 та мамлакатни номма-ном қайд этди.\nРўйхатга Туркманистон, Хитой, Эрон, Шимолий Корея, Мянма, Нигерия, Покистон, Саудия Арабистони ва Эритрея билан бир қаторда Тожикистон ҳам киритилган. Мазкур йўналишда эришилган ютуқ ва натижаларга асосланиб, 2020 йили Ўзбекистон ва Судан ушбу рўйхатдан чиқарилган эди. Шу билан бирга, Россия Давлат департаментининг “алоҳида эътибор” рўйхатига киритилган.\nТожикистон дин ишлари қўмитаси АҚШ Давлат котибининг ҳисоботига норозилик билдириб, берилган бундай баҳо ҳақиқатга тўғри келмаслигини айтган.\nТожикистонда ўртача маош қанча?\nТожикистон статистика агентлиги республика иқтисодиётининг турли соҳаларидаги ўртача ойлик иш ҳақи тўғрисида маълумотларни эълон қилди. Ушбу маълумотларга кўра, энг паст маош қишлоқ, ўрмон ва балиқчилик хўжалигида – бу соҳада ўртача ойлик иш ҳақи 563 сомоний, яъни 49,5 АҚШ долларини ташкил қилади.\nКончилик, қурилиш, электр энергияси ва сув таъминоти тизимида эса ўртача ойлик маош 2400 сомоний, яъни 211,2 АҚШ долларига тенг.\nЭнг юқори маошлар банк сектори ва суғурта соҳасидадир. Молия соҳасида ўртача ойлик 3397 сомоний, яъни 298,9 АҚШ долларига тенг.\n2020 йилнинг сентябрь ойида республика бўйича ўртача номинал ойлик иш ҳақи 1426 сомоний, яъни 125,4 АҚШ долларини ташкил қилди.\nТожикистон очиқ маълумотлар рейтингида 40 поғона пасайди\n“Open Data Inventory” (ODIN) деярли ҳар йили жаҳон мамлакатлари бўйлаб очиқ маълумотлар рейтингини тузади. Охирги икки йилда (сўнгги рейтинг 2018 йили тузилган) Тожикистон ушбу рейтингдаги 40 позицияни йўқотди ва 187 давлат орасида 129-ўринни эгаллади. Бундан аввал эълон қилинган рейтингда Тожикистон 89-ўринни эгаллаган эди.\nМарказий Осиёнинг бошқа давлатлари ҳақида айтадиган бўлсак, минтақада етакчи ўринни Ўзбекистон эгаллаган. Ўзбекистон охирги рейтингда 125 поғона кўтарилиб, жаҳон бўйича 44-ўринни, Марказий Осиё давлатлари орасида эса 1-ўринни эгаллаган.\nМинтақада 2-ўринни Қозоғистон (халқаро рейтингда 53-ўрин), учинчи – Қирғизистон (халқаро рейтингда 95-ўрин), 4-ўринни эса Тожикистон (халқаро рейтингда 129-ўрин) эгаллаган.\nМарказий Осиёнинг 5 мамлакати ичида Туркманистон нафақат минтақа, балки бутун жаҳон рейтингининг сўнгги қаторини эгаллаб турибди (халқаро рейтингда 187-ўрин).\nТуркманистонда 4 русумдаги автомобиллар техник кўрикдан ўта олмайди\n“Хроника Туркменистана” номли веб-сайтда ёзилишича, Туркманистонда “BMW”, “Mercedes-Benz”, “Toyota Corola” ва “ВАЗ” русумли автомобиллар техник кўрикдан ўта олмайди. Нашр хабарига кўра, бу борада расмий таъқиқлар мавжуд эмас, мазкур қоидалар фақат кўрсатмаларга биноан амалга оширилмоқда.\nЎтган йилнинг ноябрь ойида turkmen.news веб-сайти, Туркманистонда қора рангли деталларга эга автомобиллар техник кўрикдан ўта олмаслиги ҳақида хабар берган эди. Агар деталлар заводда ўрнатилган бўлса, уларни оқ ёки бошқа рангга бўяш лозимлиги таъкидланган. Ҳатто бу техник жиҳатдан таъқиқланган бўлса ҳам. Таъқиқ бирор расмий ҳужжатга асосланмаган, буларнинг бари оғзаки кўрсатмаларга мувофиқ амалга оширилмоқда.\nТуркманистон нейтралитетнинг 25 йиллигини нишонлади\nТуркманистон мамлакат бетарафлигининг 25 йиллигини нишонлади. Маросим Президент Гурбангули Бердимуҳамедов ҳамда ҳукумат ва парламент аъзоларининг Бетарафлик монументи пойига гул қўйиши билан бошланди. Сўнгра президент, ҳукумат ва парламент аъзолари, дипломатик ваколатхоналар иштирокида “Нейтраллик сиёсати ва унинг халқаро тинчлик, хавфсизлик ҳамда барқарор ривожланишни таъминлашдаги аҳамияти” мавзусидаги конференция бўлиб ўтди. Кун якунида Бетарафлик монументи ёнида концерт ташкил этилиб, байрамона мушаклар отилди.\nМарказий Осиёнинг энг баланд арчаси – Ашхободда\n2020 йили Марказий Осиёдаги энг баланд Янги йил арчаси Туркманистон пойтахти Ашхободда ўрнатилди. Унинг баландлиги 41 метрни ташкил қилади.\nМинтақада Янги йил арчасининг баландлиги бўйича иккинчи ўринни Тошкент эгаллаган – Ўзбекистон пойтахтига ўрнатилган Янги йил арчасининг баландлиги 36 метрга етади. Учинчи ўринни эгаллаган Янги йил арчаси Қозоғистон пойтахти Нур-Султон ва Қирғизистон пойтахти Бишкекда ўрнатилган. Уларнинг баландлиги 25 метрга тенг.


Ўзбекистон солиқ аудитининг ҳар бир қадамини автомат тарзда қайд этиб боришни бошлайди — Review.uz\nДавлат дастури лойиҳасида 2021 йил ноябргача Case Management System тизимини яратиш кўзда тутилган.\n"Тараққиё стратегияси" ва "Юксалиш" умуммиллий ҳаракати томонидан муҳокама учун эълон қилинган Давлат дастури лойиҳасида 2021 йил ноябргача Case Management System тизимини ишга тушириш таклиф қилинган.\nЯнги Case Management System тизими солиқ текширувининг ҳар бир босқичини кузатиб боради ва унинг бажарилишини назорат қилади.\nУшбу механизм инсон омилини бутунлай йўқ қилиши, жамоатчилик назоратини амалга ошириши ва солиқ текширувларида шаффофликни таъминлаши кутилмоқда.\nАмалий чора-тадбирлари қуйидагилардан иборат:\n- солиқ тўловчиларни сегментлаш, хавфлилик даражасидан келиб чиқиб, инсон омилини тўлиқ бартараф этган ҳолда, солиқ назоратини амалга ошириш имкониятини яратиш;\n- жамоатчилик назорати остида назорат тадбирларини амалга ошириш ва тадбиркорлик субъектлари фаолиятига ноқонуний аралашиш, коррупция ҳолатларининг олдини олиш ҳамда солиқ маъмуриятчилиги шаффофлигини таъминлаш;\n- солиқ аудити, камерал ва сайёр солиқ текширувларини “Таҳлика-таҳлил” дастурий маҳсули натижаси бўйича таваккалчилик тоифасидан келиб чиққан ҳолда ҳамда жисмоний ва юридик шахсларнинг қонунбузилиш ҳолатлари тўғрисидаги мурожаатлари асосида қатъий равишда “tekshiruv.soliq.uz” портали орқали амалга ошириш назарда тутилади.\nЎзбекистон солиқ аудити\nSасе Манагемент Сйстем


Бир саволга 5 жавоб - Қирғиз исëнидан сўнг Ўзбекистонда шамол қайга эсмоқда?\n14 апрел 2021, Тошкент вақти: 16:08\n7 апрел куни халқ исëни натижасида Қирғизистонда ҳокимиятнинг қулагани қўшнилар ҳовлисида диққат ва асабийлик билан кузатилмоқда. Моҳиятан Бакиев режимидан қаттолроқ қўшни ҳукуматлар бу исëндан бирор сабоқ чиқардими?\nМарказий Осиëнинг авторитар режимлари¸ хонлар ва совет давридан мерос қолган анъанани давом эттириб¸ мустақилликнинг илк йилларидан халқ омилини назар-писанд қилмай келаëтирлар. Бу минтақада халқнинг ўз истак ва хоҳиши билан ҳукуматни сайлов йўли билан ўзгартириш ҳаққи шунчаки томоша кўринишига туширилган¸ халқнинг ўз иродасини кўрсатиш учун митинг ва намойишларга чиқиш ҳаққи ундан буткул тортиб олинган.\nАммо Қирғизистон кейинги 20 йил ичида учинчи бор¸ кейинги беш йил ичида эса иккинчи бор¸ халқ истагини муттасил топтаб бўлмаслиги¸ бу топташ қанчалик сурункали ва шавқатсиз бўлса¸ унинг босими остида бир кун юз берадиган портлашнинг ҳам шунча кучли ва бошқариш қийин жараëнга айланишини кўрсатмоқда.\nХалққа берган ваъдаларини уятсизларча унутиб¸ Қирғизистонни оилавий бошқарув - хонлик замонига қайтаришга уринган Қурмонбек Бакиевнинг халқ томонидан ҳокимиятдан шармандаларча ҳайдалгани¸ халққа қилган зулм устида турганлардан бири Ички ишлар вазири Молдомуса Қўнғонтиевнинг норозилар томонидан ўласи қилиб калтакланиб¸ онаси ҳам таниймайдиган бир алпозда мамлакатдан қочиб кетгани¸ Мудофаа вазирининг ҳибсга олиниб¸ кечагина тахтга ҳозирланаëтган Максим Бакиевга жиноий иш очилгани қўшни ҳукмдорларни сал бўлса-да ўйлантириб¸ халқ ичида яширин қудратдан сергак торттирдими?\nМуҳими¸ қўшни Қирғизистондаги халқ исëнидан Ўзбекистон ҳукмдорлари¸ мамлакатни тўлиқ назоратга олдим деб юрган куч ишлатар тизимлари¸ халқни оëқ учида ҳам кўрсатмай қўйган ҳокиму тўралар қандай сабоқ чиқардилар - улар Қирғизистонда кечагина мустаҳкамдек турган режимнинг яшин тезлигида қулашидан сўнг қадамларини ўйлаб босишга ўтдиларми ëки аксинча?\nБу саволга Ўзбекистоннинг Қирғизистонга туташ уч вилояти¸ шунингдек тарихий исëн юқи қолган Жиззах¸ ҳамда пойтахт Тошкентдаги вазият аломатларидан жавоб топишга уриндик.\nҲуқуқ фаоли Саиджаҳон Зайнобиддинов, Андижон:\nРасмийларда анча безовталаниш бор. Чора-тадбирлар кўрилиб¸ эҳтиëт чоралари кучайтирилган. Милиция органларида казарма ҳолати эълон қилинган. Постда турган милицияларнинг ҳаммаси броножилетда. Шу энди кўзга ташланадиган нарса. Шахсан мен билан ҳам шунақа вазиятларда чақириб суҳбатлашишади. Мени ҳам чақиртиришди. “Нима деб ўйлайсиз?” деб савол беришди. Жуда корректно. Унақа бир босим йўқ. Шахсан менга ҳеч қанақа босим бўлгани йўқ. Жуда ҳам ҳам ширин сўзлар билан суҳбатлар олиб боришаяпти. Мен буни бошқалардан ҳам суриштириб билдим. Бу жуда ҳам уларнинг яхшилигидан эмас¸ тепадан қандайдир буйруқ бўлди¸ шекилли. Бизда ҳеч қандай казус чиқмаслиги учун¸ менимча тепадан буйруқ бўлган. Ким назоратда бўлса¸ шуларнинг ҳаммаси ҳақиқатан чақиртирилиб ëки бўлмаса участка нозирлари суҳбатлашиб¸ уйма уй юриб¸ ҳақиқатан шу нималарни ўрганишаяпти. Бу бор гап.\nУндан ташқари ўзимизда ҳам 13 май яқинлашаяптику. Шунга ҳар йили озгина назорат кучайиб¸ чақир-чақир¸ суҳбатлашиш бошланади. Анча ҳушëрликни оширишадида булар. Ўтган йил қандай бўлган бўлса¸ бу йил хавфсизлик чораларини ошириброқ қилишаяпти. Ҳар ҳолда жуда ҳам хушмуомала бўлиб қолишди. Энди мен биринчи навбатда яқин-атрофимни кузатаманда. Бировга милиция ходими қўполлик қилганини ëки бошқа қилганини сезмадим. Шунақа ҳолат бўлса ҳам ичкарида¸ маълумот тарқалмайдиган жойда бўлиши мумкиндир¸ лекин ташқи кўринишдан жуда яхши хулқ-атворлари.\nЭнди яна битта кўзга ташланадиган жой. Ҳокимиятнинг олдиларида кўп машиналар турарди. Шуларни қўйдирмасдан бошқа жойга парковка қилдираяптида машиналарни. Бу ҳам энди чора-тадбир бўлса керакда. Авваллари жуда кўп енгил машиналар турарди. Ҳозир лента тортиб қўйган. Парковкани узоққа қилдираяпти. Менинг кузатганимда бу. Бозорларда ҳам энди инструкциялар қилишиб ҳар хил ишчиларини¸ нима дейди¸ эрталаб ҳам¸ кечқурун ҳам мажлис ўтказишаяпти. Бозорда ишлайдиганлар билан ҳам гаплашиб тураман. Хуллас¸ ҳозир иложи борича ҳеч қанақа гап-сўз чиқмаслигининг чорасини кўришаяпти.\nЖурналист Носир Зокир¸ Наманган:\nҲозирги пайтда чегара ҳудудлари ниҳоятда мустаҳкамланган. Бутун ҳуқуқ-тартибот органлари яъни милиция¸ армия¸ бошқа-бошқалар¸ чегаралар мустаҳкамланган. Бизнинг орқамизда юрганларни биз илгари сезмаëтган эдик. Ҳозир иккита-учта одамни сезиб қолаяпмиз. Мана ҳозир мен кўчадаман. Кўзимнинг олдида адашмасам ë иккита ë учта одам менинг олдимда чойхонада турибди. Вазият шунақа. Мана биз кўпчилик билан гаплашаяпмиз¸ тушунган одамлар у ерда нима бўлаëтганини билади.\nКоммунистик руҳдаги раҳбарлар шундай бўладики¸ масалан “Қурмонбек Бакиев халқнинг айтганини қилмасдан шунчалик халқнинг ғазабига учраб ҳокимиятдан кетиб қолибдида. Демак биз ҳам шунақа қилмаслигимиз керак экан. Халқимизнинг айтганини қилиб¸ озгина демократик ҳуқуқ беришимиз керак экан” демайди. Улар нима қилади? Мана Қирғизистонда шундай бўлдими¸ “Демак¸ биз қаттиқроқ ушлашимиз керак. Назоратни қаттиқроқ қилишимиз керак” деган фикр бор. Уларнинг хаëлида халқнинг манфаати¸ халқнинг келажаги¸ маориф системаси нима бўлади¸ халқнинг иқтисоди нима бўлади¸ мана ҳозир одамларнинг ойлигини ҳам беролмасдан ëтибди¸ бу нарсалар коммунистик руҳдаги одамларга умуман таъсир қилмайди бу. Бундан хулоса чиқариб олиш йўқ. Ҳозир энди қаттиқроқ назорат қилиш керак¸ деган нарса бўлаяптида.\nҲуқуқ-тартибот органи ходимлари билан гаплашдим. Уларнинг ичида ҳам ҳар хил одамлар бор. Мустақил бўлганимизга 18 йил бўлган бўлса¸ ҳуқуқ-тартибот органларида ишлайдиган анчагина одамлар анча нарсани тушуниб қолди. Лекин ўшаларда ҳам халқдаги қўрқув бор. Одамларнинг уйига текширгани кираëтган эканми¸ ўшалар ҳам ўзининг хоҳиши билан кираëтгани йўқ у ерга. Қўрққанидан¸ юрагида қўрқув борлиги учун кираяпти улар у ерга. Яъни булар ҳаракат қилса¸ бизга ëмон бўлади¸ ундан кўра биз ҳаракат қилайлик¸ деган маънода. Уларда демократиядан қўрқув бор.\nҲуқуқ фаоли Абдусалом Эргашев¸ Фарғона:\nКейинги кунларда¸ айниқса Қирғизистон воқеалари кунларидан бошлаб кўчада патрул хизматлари кўпайиши ўрнига¸ менинг чамамда¸ анчагина камайиб қолди. Эҳтимол бошқа бирор жойга¸ чегарага сафарбар қилинганиданми¸ Фарғона вилоятида ҳеч қанақа қуролланган ëки қурол кўтарган ҳарбийларга ëки милицияларга кўзим тушмади.\nБундан ташқари жуда кўпчилик билан гаплашдим¸ Ҳажга бориб келганларга ëки Қирғизистонга бориб келганларга тазйиқ бўлаëтганини бирортасидан эшитмадим. Ҳозиргина Жума намозидан чиқдим. Жума ваъзларида ҳам имом эътиқоддан бошқа нарса ҳақида гапирмади. Демак¸ ўша осойишталикнинг яна бир кўриниши бўлса керакда. Ўтганда қўшни мамлакатларда шунақа бесаранжомлик бўладиган бўлса¸ кўпроқ осойишталикка¸ огоҳликка даъват қилишарди Жума намозларида ҳам. Мен ваъзни Бешбола масжидида бошидан охиригача эшитдим. Намознинг якунигача ўтирдим. Ундай гаплар бўлмади. Катта Фарғона-Андижон йўлида одамлар кўчагача чиқиб кетади. Машиналар жуда кўп. Машиналарнинг кўплиги худди Европадагидай бўлиб қолган. Доимгидай ҳаракат хавфсизлигига қараб турган милициялар бор. Ҳатто мен ўзим ҳам ҳайрон қолаяпман. Олдинги галлар шунақа воқеалар бўлса¸ ҳар ҳолда кўча-кўйда юрганингизда милиция хизматларининг кучайтирилганлиги кўринарди¸ билинарди. Лекин бу сафар осойишталик. Одамларда ҳар хил фикрлар. “Коррупция¸ амалдан фойдаланиб¸ қонунни назар писанд қилмасдан беш бармоғини оғзига тиққанда шунақа бўлади” деган гаплар кўпроқ одамларда. Шу мантиққа олиб борадиган хилдаги гаплар.\nҲуқуқ фаоли Маъмиржон Азимов¸Жиззах:\nҚирғизистонда бўлган воқеалардан кейин анча одамлар билан суҳбатлашдик. Бир-иккита зиëлилар билан ҳам суҳбатлашдим. Уларда қандайдир фикрлар ўзгача. “Мана шундай қилсак бўлар эканку бизлар ҳам” деган яхши бир муносабат бор. “Керакли жойларга чиқиб керакли маълумотларни берсак¸ бизнинг ҳам ҳукуматимизда ўзгариш бўлармикан” деган фикрда гаплашишди мен билан. Ҳукумат халқимизда анча-мунча қўрқоқликни уйғотиб қўйган. Лекин зимдан аҳолининг ўртасида Қирғизистонга бўлган муносабат ижобий. Лекин бу нарсани булар ҳеч жойда очиқ айтмайди. Ҳар битта одам ўзининг битта-яримта ўртоғи билан гаплашиб¸ шунақанги бир нима бўлиб кетаяпти.\nҲукумат доирасидаги муносабат бўладиган бўлса¸ айниқса 2010 йилда нафақат Жиззах вилоятида балки бутун республика бўйлаб кетаяпти. Айниқса¸ коррупцияга қарши кураш бўйича миллий хавфсизлик томонидан кўплаб ташкилот раҳбарлари порахўрларни қўлга олиб уларнинг устидан жиноий иш қўзғашни бошлаган.\nБиринчидан¸ булар кўрдики¸ давлатнинг бюджетининг таги кўриниб қолди. Порахўрлик жуда ривожланиб кетиб халқнинг орасида борган сари норозилик кучайиб бораяпти. Аҳолини қандайдир тинчлантириш мақсадида порахўрликка қарши кураш бошланган. Лекин бу яхши. Халққа қисман бўлса ҳам яхши томони борки¸ илгари очиқдан очиқ порахўрликка ўтган бўлса¸ энди ҳозир сал эҳтиëт бўлиб ҳаракат қиладиган бўлишади. Ҳозир 50 дан ортиқ ташкилот раҳбарлари қўлга олиниб¸ миллий хавфсизлик томонидан жиноий жавобгарликка тортилган. Мен айнан Жиззах вилоятида бўлаëтган жараëнни айтиб бераяпман. Ҳозир Мирзачўл туман солиқ бошлиғи пора билан қўлга тушди¸ Жиззах шаҳридан солиқдан қўлга тушди. Солиқ ходимлари билан гаплашган эдим. Шу кеча-кундузда солиқнинг саккизта ходими пора билан қўлга олинган. Бундан ташқари ҳозир бизгача келган маълумотларга қараганда Жиззах вилоят ижтимоий таъминот бўлимининг бошлиғи ҳам қўлга олинган. Пора билан айрим ички ишлар ходимлари қўлга тушаяпти. Ҳозир аҳолининг орасида кучайиб бораëтган норозиликни озгина бўлса ҳам маълум муддатга босиб туриш учун “Ҳукумат томонидан порахўрларга қарши кураш бошланди” деган мақсадда ҳам мана шу ишларни олиб боришаяпти булар. Бу яқин орада оммавий қама-қамалар бўлганини эшитмадим. Фақат Пахтакор туманида 25 та бола устидан диний айб бўйича кеча ҳукм ўқилди. Ҳозир асосан порахўрликка қарши кураш бошланди.\nЎзбекистон демократик ташаббуслар маркази раҳбари Искандар Худойберганов¸ Тошкент:\nБиринчидан¸ Ўзбекистон Қирғизистон билан чегараларни мустаҳкамлаган. Иккинчидан¸ қанақадир ўзгаришлар бўлиб ўтди дейиш¸ ниҳоят даражада қийин. Чунки ундан олдин банкларни текшириб¸ кўп банкларнинг раҳбарлари қамалиб¸ битта-иккита банклар ëпилиб¸ мана шунақа воқеалар бўлган. Қирғизистонда ëки бошқа жойда бўлган воқеанинг Ўзбекистонга таъсир қилиши ниҳоят даражада қийин. Чунки бу ерда халқ азалдан қўрқувга солинган. Шунинг учун четдаги бўлган воқеалар Ўзбекистонга таъсир қилиши ниҳоятда қийин. Бунинг орасида Ўзбекистон ҳукуматини қўллаб-қувватлайдиган давлатлар ҳам бор.\nБундан ташқари Қирғизистонга нисбатан Ўзбекистоннинг системаси анча мустаҳкам¸ анча қўлга олинган. Шунинг учун бу ерда ўзгаришлар бор-йўқ дейиш ниҳоятда қийин. Аммо албатта таъсири бор.\nАлбатта¸ борган сари босим бўшашади. Бу табиий ҳол. Чунки аҳвол оғирлашган сари қаршилик кучаяверади. Иқтисодий оғир аҳвол оғирлашгани кучайган сари¸ албата¸ бу ëқ тараф бўшаштиришга ҳаракат қилади. Бу бир.\nИккинчидан Ўзбекистон билан атрофдаги давлатлар муносабати агар текшириб чиқилса¸ Ўзбекистон ҳозир кўпроқ Ғарбга суянмоқда. Ғарбга суянган сари Ғарб булардан инсон ҳуқуқларини ҳимоя қилиш¸ шуни ҳурмат қилишни талаб қилади. Бу иккинчи сабаб боис ҳам аҳвол анча бўшашиши мумкин. Аммо ҳозирча кўзга кўринарли ўзгаришлар сезилаëтгани йўқ. Наманган¸ Андижон ҳам Қирғизистон билан чегарадош. Чегарада назоратлар кучайтирилган. Бу табиий ҳол.\nҚирғизистондаги воқеалар халқнинг кўрсатаëтган норозилигининг бир тури. Ўзбекистондагилар ҳам худди Қирғизистондагига ўхшаган инсон. Уларда ҳам бу нарса бор. Аммо Қирғизистонда системаси анча бўшроқ бўлиб¸ тепадаги давлат арбобларининг сиëсати давлатни ниҳоят даражада оғир аҳволга тушириб қўйган эди. Ўзи аслида нима бўлганини аниқ билишаëтгани йўқ. Бир хилларининг гапи бўйича наркобизнес билан шуғулланган одамлар Қирғизистондаги воқеаларнинг бошида турган. Мана шундай гап ҳам бор. Шунинг учун Қирғизистондаги революциянинг орқасида ким турганини аниқламагунча¸ у-бу нарса гапириш ниҳоятда қийин. Аммо Ўзбекистонда бу нарса худди шундай бўладиган бўлса¸ нима дейди¸ бир нарсанинг келиб чиқиши ниҳоятда қийин. Полицейская система у нас очень мощная по сравнению с Киргизией. Понимаете¸ очень мощная. Поэтому¸ с этой точки зрения я вообще исключаю возможность таких выступлений ¸ не верю в то¸ что таким образом они добьются какого-либо успеха. Вот доказательством тому - Андижанские события. Буларнинг ички кўриниши иккита ҳар хил давлатда! Қирғизистонда бўлган воқеа¸ Ўзбекистонда ҳам шу кетаверишда бўлаверса¸ бу бўлаëтган нарсалар кучайиб бораверади. Бир куни худди шунақа портлашга олиб келиши мумкин. Халқнинг охири бир куни асаби портлайди¸сабр косаси тўлади!.\nAзиз муштарий¸ Сиз нима дейсиз:\nқўшни Қирғизистондаги халқ исëнидан Ўзбекистон ҳукмдорлари¸ мамлакатни тўлиқ назоратга олдим деб юрган куч ишлатар тизимлари¸ халқни оëқ учида ҳам кўрсатмай қўйган ҳокиму тўралар қандай сабоқ чиқардилар - улар Қирғизистонда кечагина мустаҳкамдек турган режимнинг яшин тезлигида қулашидан сўнг қадамларини ўйлаб босишга ўтдиларми ëки аксинча?


iPhone ва iPad эгалари диққатига: фирибгарлар алдовнинг янги йўлини топишди! - Terabayt.Uz\nMangu.uz инновацияси молиявий пирамидани ёқламайди\nЖуда мўрт экан: гап iPhone X камераси объективи ҳақида бормоқда\nApple қайта тикланган iMac Pro’ни сотувга чиқарди\nШаффоф корпусли Xiaomi Mi 8’ни «жонли» ва расмий видео ҳамда суратларда кўрамиз!\nMeizu M8C смартфонини тақдим этди\n«Одноклассники» брендлар промо-акциялари билан кешбэк-сервисни ишга туширди\nNVIDIA Shield TV ўйин консоли энди Android 8.0 Oreo’да ишлайди\nOppo F7 Youth савдога чиқарилмоқда\nUcell’нинг янги акцияси: «Қўшниларга яқинроқ» бўламиз!\nLG V35 ThinQ: «жонли» сурат намойиш этилди\nApple саккиз йилдан буён дунёнинг энг қиммат бренди бўлиб қолмоқда\niPhone ва iPad эгалари диққатига: фирибгарлар алдовнинг янги йўлини топишди!\nESET компанияси iOS-қурилмалар фойдаланувчиларини фирибгарликнинг янги усули топилганлигидан огоҳлантирди. Кибержиноятчилар iTunes’даги аслида амалга оширилмаган харид ҳақида хабарлар тарқатишади ҳамда банк карталари маълумотлари ва бошқа шахсий маълумотларни йиғиб олишади. Бу тўғрида MacDigger сайти хабар бераётир.\nБунда потенциал қурбонга онлайн-дўкон номидан электрон мактуб келади; унда шу фойдаланувчининг Apple ID аккаунти бошқа бир қурилмада Рианнанинг мусиқий альбомини харид қилиш учун ишлатилганлиги хабар қилинган бўлади. Мазкур харидни тасдиқлаш учун шу хабарга эътибор бермаслик, харидни рад этиш учун эса келтирилган ҳавола бўйича ўтиб, транзакцияни бекор қилиш таклиф этилади.\nФойдаланувчи аксарият ҳолларда хат матнидаги грамматик хатоларга ҳамда уни юборувчининг манзили Apple’га умуман алоқадор эмаслигига қараб ўтирмайди. У харидни бекор қилишга шошилади ва фирибгарларга ишониб, ҳавола бўйича фишинг сайтига ўтади. У ерга ўтганлардан эса ўз Apple ID ҳамда унинг паролини киритиш сўралади. Шунингдек, «ўз шахсини тасдиқлаш учун» анкетани (ФИО, телефон, почта манзили, туғилган санаси, банк карталари маълумотлари) тўлдиришлари ҳам талаб этилади.\nСаҳифада тегишли майдончаларга керакли маълумотлар киритилгач, аккаунт текширувдан муваффақиятли ўтганлиги тўғрисида хабар пайдо бўлади. Кейин фойдаланувчини ҳақиқий iTunes Store бош саҳифасига йўллашади, унинг шахсий маълумотлари эса аллақачон фирибгарларнинг қўлига ўтиб бўлган бўлади.\nМутахассислар спам-тарқатмаларга эътибор бермасликни ҳамда антиспам ва антифишинг функциялари ҳам мавжуд бўлган мажмуавий антивирус маҳсулотларидан фойдаланишни тавсия этишмоқда.\nЭслатиб ўтамиз, фишинг ҳақида мана бу мақоламизда, антивирусларнинг вазифасига кўра турлари хусусида мана бу ерда, Android учун энг зўр антивируслар тўғрисида эса мана бу жойда маълумотлар берганмиз.\nЯқиндагина тақдим этилган Xiaomi Redmi S2 ҳам «Малика»га етиб келди, шу ва Redmi Note 5 Pro смартфонлари нархлари билан танишинг (2018 йил 23 май)\nNokia X6 "Малика"даги энг яхши ҳамёнбопнинг кушандаси\nMi 6 флагмани 1,2 млн сўмга арзонлашди\nXiaomi смартфонлари ва бошқа девайслари нархлари (2018 йил 22 май) – харидингиз Ўзбекистон бўйлаб БЕПУЛ етказиб берилади!\nUzmobile бир нечта тариф ва хизматларини тугатмоқда\n895 000 сўмдан бошланувчи телевизорлар нархлари (2018 йил 19 май)


Содиқ ўзбек фарзандининг Ватанга муҳаббати » Ўзбекистон янгиликлари – Zamin.uz\nҲаммамиз ҳам туғилган маконимизни бир умр улуғлаймиз. Ватанга нисбатан кўнглимизда илиқ бир туйғу ҳар доим бўй кўрсатаверади. Бу борада француз файласуфи Волтернинг “Ватанга бўлган муҳаббатим мени хорижийлар ютуғидан кўз юмишга мажбур қилмайди. Аксинча, Ватанга муҳаббатим қанчалик кучли бўлса, Ватанимни жаҳондаги ғазналар билан янада шунчалик бойитгим келади” каби таърифи мақоламиз қахрамони ўй-хаёллари билан чамбарчас боғлиқ бўлса ажаб эмас.\nСўнги йилларда халқимиз фаровонлиги, юртимиз равнақи учун Давлат Рахбари томонидан улкан ислоҳотлар олиб борилаётганлиги барчамиз яхши кайфият, кучимизга куч қўшмоқда, десак муболаға бўлмайди, албатта. У кишининг саъй-ҳаракатлари билан ҳар жабҳада қувонарли ўзгаришлар амалга оширилмоқда. Илм-фан, таълим, маданият, соғлиқни сақлаш, туризм ва спорт соҳаларида сезиларли даражада янгиланишлар кузатилди.\nПрезидент ташаббуси билан юртимизга чет давлатлардан инвесторлар жалб қилинаётганлигини олиб борилаётган ислоҳотларни барқарор амалга оширишга ката кўмак бўлмоқда. Шундай инвесторлар орасида ўзини ўзбеклигидан ғурурланиб яшайдиган Алишер Усмонов Бурхановичнинг ҳам борлиги ўзбек халқининг фаҳри десак ҳато бўлмайди. Эътиборлиси шундаки Алишер ака Усмонов Ўзбекистоннинг турли соҳаларига ҳомийлик хайрия маблағларини киритиб, ўзининг чинакам ватан ўғлони эканлигини исботламоқда.\nХалқимиз орасида “агар инсон ўзининг ватанпарварлигини мадҳ этиб дунёга жар солса у инсон унчалик ҳам ватанпарвар эмас” қабилидаги тарбиявий гаплар жуда ҳам кўп учрайди. Лекин А.Усмоновнинг бирор-жойда мен “ватанпарварман” деган сўзни учратмайсиз. У инсоннинг чин ватанпарварлигини мамлакатимизда давом этаётган улкан қурилишларга беғараз ёрдамидан сезиш мумкин.\nХусусан, Самарқанддаги Имом Бухорий ёдгорлик мажмуи қошида ташкил этилаётган халқаро илмий-тадқиқот маркази, Тошкент Ислом тараққиёт маркази қурилишларига, шунингдек, Бухородаги тарихий обидаларни қайта таъмирлаш учун жами 100 млн доллардан ортиқ ҳайрия маблағларини ажратганлиги чинакам ўзбек фарзанди эканлигидан далолатдир. Асли ўзбекларнинг ғурури бўлган миллиардер Алишер Усмонов суперзамонавий туристик мажмуа – “Қадимий Бухоро” лойиҳасида беғараз ҳомийлик шарти билан иштирок этиши барча ўзбеклар учун ўрнак бўлса арзийди.\nҲар кўнгилнинг ўз азиз тушунчалари, ардоғига, меҳру-муҳаббатига муносиб жойлари бўлади. Мана шу муқаддас замин – Ватан туйғуси ҳар бир кўнгилда мужассам десак янглишмаймиз. Инсон ўзи туғилиб ўсган маскани, унинг танти, меҳнаткаш, жафокаш халқига нисбатан ҳамиша самимий муносабатда бўлган. Бу бежиз эмас албатта.\nЗеро, туғилиб ўсган диёр ҳар биримиз учун муқаддас саждагоҳдир.\nЯнгиликлар » Жамият » Содиқ ўзбек фарзандининг Ватанга муҳаббати\n20:33 Мирзиёев хориждаги ўзбек бойларини ватанга қайтишга чақирди (Видео)\n15:33 Мирзиёев ҳукуматни "ёшартирмоқчи": қатор раҳбарлар ишдан олинади\n09:06 Покистонга сотилган ўзбекистонликлар Ватанга қайтарилди


УЧ ЮЗГА ЯҚИН ЯНГИ ИШ ЎРИНЛАРИ ЯРАТИЛДИ » Хоразм вилояти ҳокимлиги\nХоразм вилояти ҳокимлиги » Ўзбек тили » Фаолият » Медиа » Янгиликлар » УЧ ЮЗГА ЯҚИН ЯНГИ ИШ ЎРИНЛАРИ ЯРАТИЛДИ\nУЧ ЮЗГА ЯҚИН ЯНГИ ИШ ЎРИНЛАРИ ЯРАТИЛДИ\nЮртбошимиз ташаббуси билан Хоразм вилояти иқтисодиётининг барча соҳаларини, айниқса саноат соҳасини ривожлантириш борасида кенг кўламли ислоҳотлар амалга оширилмоқда.\nХоразм вилоятининг саноат марказига айланиб бораётган Ҳазорасп туманида навбатдаги янги корхона –“Ҳазорасп текстил” МЧЖ замонавий енгил саноат комплекси ишга туширилиши вилоятиқтисодиётининг ривожланиши ҳамда Ялпи ички маҳсулотнинг ортиб боришида муҳим аҳамият касб этади.\n“Ҳазорасп текстил” корхонасида ип- калава ишлаб чиқариш лойиҳаси “Асака банк” ва “Виккот Импекс” МЧЖнинг жами 80 млрд. сўмлик инвестиция маблағлари ҳисобига амалга оширилди. Корхонада Швейцария, Туркия ва Ҳиндистонда ишлаб чиқарилган замонавий ускуналар ўрнатилиб, йилига беш минг тонна юқори сифатли ип - калава ишлаб чиқариш қуввати мавжуд. Тайёр маҳсулотнинг 80 фоизи экспорт қилинади. Корхонада 300 га яқин янги иш ўринлари яратилди. Ушбу комплекс бугунги ислоҳотларимизга таянч бўлиб хизмат қилувчи лойиҳалардан бири бўлди.\nБугунги кунда вилоятимизда пахта - тўқимачилик ишлаб чиқаришни ташкил этишнинг кластер усулини кенг жорий этишга алоҳида эътибор қаратилмоқда. Вилоятимизда 6 та енгил саноат кластерлари ташкил қилинган бўлиб, бундан кейин ҳам ушбу йўналишдаги ишлар изчил давом эттирилади. 2022 йилгача пахта толасини, 2024 йилгача ип - калавани, ўзимизда қайта ишлашни йўлга қўйиш режалаштирилган.\nКомплексининг тантали очилиш маросимида вилоят хокими Ф. Эрманов қатнашди ва сўзга чиқди.


АҚШ Беларусь халқини танлади, Лукашенкони эмас | KITAB.UZ\nАмерика Қўшма Штатлари Беларусдаги сайловлар адолатли бўлмаган деб ҳисоблайди, Вашингтон ва Варшава Беларус халқини қўллаб-қувватламоқда. Бу ҳақда шанба куни AҚШ давлат котиби Майк Помпео маълум қилди.\n«Сайловлар эркин ва адолатли бўлмади… Бугун биз умумий мақсадни — Беларусь халқининг суверенитети ва эркинликка эришиш истагини қўллаб-қувватлашни муҳокама қилдик. Халқ танлаш ҳуқуқини ҳимоя қилишга интилмоқда», — деди Помпео Польша ташқи ишлар вазири Яцек Чапутович билан қўшма матбуот анжуманида.\nБеларусь Ички ишлар вазирлигининг маълумотларига кўра, 9 дан 13 августгача бўлган тартибсизликлар натижасида 121 полиция ходими тан жароҳати олган ва тергов органлари 90 дан ортиқ жиноий иш қўзғатган. Намойишнинг 6,7 мингдан ортиқ иштирокчилари ҳибсга олинган.


Немис ҳарбийлари киберқўмондонлик пункти яратишади\n23:24 / 30.03.2017\nГерманияда апрель ойининг бошида Кибернетик ва информацион қўмондонлик пункти ишга тушади, дея хабар бермоқда Reuters.\nЯнги структура Бонн шаҳрида жойлашади. Унинг бошланғич иш ўрни 260 кишидан иборат бўлади, лекин июль ойининг сўнгига қадар стратегик ҳарбий разведка ва алоқа марказлари ҳам таркибга жалб қилиниб, ходимлар 13,5 минг кишига етказилади. 2021 йилга бориб хизматда ишлаётганлар сони 14,5 минг кишига етади, уларнинг 1,5 минги шартнома асосида ишловчи фуқаролар учун захира қилинади.\nГФР мудофаа вазири Урсула фон дер Ляйен хоним янги киберқумондонлик раҳбари исмини ҳам ошкор қилди — генерал-лейтенант Людвиг Ляйнхос ушбу мансабга тайинланади.\nАгентликнинг қайд этишича, структура НАТО ва Германияни киберҳужумлардан асрашни энг устувор вазифа қилиб белгилаган канцлер Ангела Меркель қарорлари бажариш юзасидан ташкил этилади. Асосий душман сифатида Берлиннинг эътирофига кўра тарғибот ва бўҳтон хабарлар ёрдамида немис жамиятини издан чиқаришга уринаётган Россия кўрилмоқда.\n7 январь куни ГФР конституциясини ҳимоя қилиш федерал идораси 2016 йил декабрида ЕХҲТга киберҳужум уюштиришда "рус ҳакерлари" излари борлигини маълум қилганди. Идора раҳбари Ҳанс-Георг Маассеннинг сўзларига кўра, экспертларда Россия билан боғлиқ АРТ 28 (баъзи ўринларда Fancy Bears) деб аталувчи гуруҳнинг алоқадорлигини исботловчи далиллар мавжуд.


Юнусабад тумани Тикланиш махалласида 9 сотих курук ер сотилади. - Domik.uz\nЮнусабад тумани Тикланиш махалласида 9 сотих курук ер сотилади.\nЮнусабад тумани Тикланиш махалласида 9 сотих курук ер сотилади. Фасад олди 28, узунлиги 32. Атрофида янги евро ремонтли ховли уйлар курилган. Газ сув свет ва канализация бор. Мулжал Зенит заводидан 1 км кирилади. Кадастр хужжатлари тайер, тугри нотариусга бориб оформления килинади. Номер телефона


«Биз мураккаб қарор қабул қилдик»: Дуров жамоаси америкалик инвесторларга пулни қайтаришнинг ягона йўли ҳақида айтди\n13:22 / 06.05.2020\nTelegram жамоасининг янги таклифига кўра, америкалик сармоядорлар Gram токенларини сотиб олишга сарфланган маблағларнинг 72 фоизидан кўп бўлмаган миқдорини қайтариб олиши мумкин. Компания, аввалгидек, бошқа инвесторларга пулларнинг 110 фоизини қайтаришни таклиф қилишга тайёр, аммо у криптовалютада бўлмайди.\nПавел Дуров / Фото: Albert Gea/Reuters\nTelegram жамоаси Telegram Open Network (TON) блокчейн платформасини ривожлантириш ва Gram криптовалютасини чиқаришга маблағ сарфлаган америкалик инвесторларга маблағларни қайтариш шартларини эълон қилди. Бу ҳақда 4 май куни сармоядорларга юборилган Telegram хатида айтилган.\nҲужжатда билдирилишича, АҚШ резидентлари дастлабки инвестицияларнинг 72 фоизини қайтариш имкониятига эга бўлади. Telegram жамоасининг сармоядорларга йўллаган хати ҳақида The Bell нашри ҳам хабар қилган. Forbes Telegram’нинг ўзига сўров юборди.\nАпрель ойи охирида, Telegram’нинг АҚШ Қимматли қоғозлар ва биржалар бўйича комиссияси билан суди жараёни фонида, ака-ука Павел ва Николай Дуровлар яна TON лойиҳасини кечиктирди ва 30 апрелга режалаштирилган Gram криптовалютаси эмиссиясини қолдирди. Telegram инвесторларга танлов таклиф қилди: 2018 йилда лойиҳага киритилган маблағларнинг 72 фоизини олиш ёки янги битим тузиш ва унга киритилган инвестицияларнинг 110 фоизини 2021 йилгача кутиш. Ушбу санага қадар Дуров жамоаси АҚШ расмийларидан токенлар чиқаришга рухсат олишни режалаштирмоқда. Бу ҳақда 29 апрель куни сармоядорларга йўлланган мактубда маълум қилинди. Пулни Gram’да ёки бошқа криптовалютада қайтариш мумкин бўлган.\nTelegram жамоаси расмийлар ва ҳуқуқшунослар билан қўшимча маслаҳатлашувлардан сўнг америкалик инвесторларни танловсиз қолдиришга қарор қилди. «Афсуски, масъул идоралар ва адвокатларимиз билан ўтказилган муҳокамалар натижаларига кўра, Gram ёки бошқа криптовалюта билан боғлиқ вариантни, тартибга солувчиларнинг унга нисбатан ноаниқ муносабати туфайли ишлатмаслик ҳақида қарор қабул қилдик. Аммо, ҳозирда муқобил кредит битими тузиш имкониятини кўриб чиқмоқдамиз. Ушбу таклиф фақатгина АҚШдан ташқарида бўлган шахслар учун бўлади», - дейилади мактубда.\nШу тариқа, америкалик сармоядорлар йўналтирилган маблағларнинг фақат 72 фоизини йилига 110 фоиз олиш имкониятига эга бўлмасдан олишлари мумкин. TON'нинг қолган сармоядорлари шунга ўхшаш битимни амалга ошириш ҳуқуқига эга бўлишади, аммо пул уларга криптовалюталар орқали тўланмайди.\nGram токенларини 175 инвестор олиши керак эди. Telegram 2018 йилда 1,7 миллиард доллар жалб қилди. Америкаликлар TON’га инвестицияларнинг катта қисмини таъминлаб беришди: 39 кишидан 424,5 миллион доллар олинди, 2,9 миллиарддан 1 миллиарддан ортиқ Gram токенлари америкалик инвесторларга сотилди.\n«Ўзкомназорат» Telegram’да тарқалган зарарли файл ҳақида маълумот берди